title: FUN Tampere

text: FUN Tampere on Tampereella toimiva kaupallinen radioasema. Kanava soittaa rock- ja popmusiikkia näkyvällä tamperelaisvärityksellä. Ohjelmistoon kuuluu mm. legendaariset Tampereenkiäliset uutiset sekä paikalliset uutiset arkisin klo 7.00 - 18.00.


title: FUN Tampere

text: FUN Tampere Selostaa kaikki Ilveksen koti- ja vieraspelit jääkiekon Liigassa kausilla 2015 - 2018. Kanava selostaa myös Ilveksen jalkapallojoukkueen kotiotteluita pari kertaa kuukaudessa.


title: Valkopisaraorneero

text: Valkopisaraorneero ("Premnoplex tatei") eli aiemmalta nimeltään valkokurkkuorneero on orneeroiden heimoon kuuluva varpuslintu.


title: Valkopisaraorneero

text: Valkopisaraorneeroa tavataan hyvin pienellä alueella Koillis-Venezuelassa. Lajin populaatio on pieni ja vähenemässä elinympäristöjen tuhoutumisen vuoksi melko nopeasti. Siksi se on luokiteltu erittäin uhanalaiseksi.


title: Jarmo Heikkinen (muusikko)

text: Jarmo Heikkinen on muusikko. Hän soitti bassoa Ramblesissa ja siirtyi Ramblersin jälkeen Kauko Röyhkän Narttu-yhtyeeseen. Vuonna -86 Kauko Röyhkä & Nartun lopetettua hän muutti Tampereelle. Pian hän alkoi innostua omien biisien tekemisestä sekä bändin perustamisesta. Lopputulos oli Pete Heikkisen, Raimo Raappanen sekä Jampan muodostama trio, joka sai nimen The boots.


title: Heikki Tikka

text: Heikki Tikka on suomalainen rumpali. Ramblersin jälkeen Heikki Tikka soitti Kauko Röyhkän Narttu-yhtyeessä. Myöhemmin hän on soittanut mm. Hearthillissä.


title: Jussi S. Sipilä

text: Jussi Sakari Sipilä (21. huhtikuuta 1935 Sortavala – 5. huhtikuuta 2009 Espoo) oli suomalainen valtiotieteen maisteri, pakinoitsija ja toimittaja.


title: Jussi S. Sipilä

text: Sipilä pääsi ylioppilaaksi 1953 Porvoon yhteislyseosta ja valmistui valtiotieteen kandidaatiksi 1957 Helsingin yliopistosta.


title: Jussi S. Sipilä

text: Sipilä oli 1950-luvun lopulla United Press Internationalin palveluksessa ja 1960-luvun alussa Yhdysvaltain suurlähetystön palveluksessa ja sitten vuosina 1963–1966 BBC:n palveluksessa Lontoossa. Tämän jälkeen Sipilä työskenteli Finnfacts-instituutissa, useissa kustannusalan yrityksissä sekä 1980-luvun lopulla Suomen ulkomaankauppaliitossa.


title: Jussi S. Sipilä

text: Sipilä laati satoja lehtiartikkeleita ja radioesitelmiä, pakinoita radiolle sekä ulkomaankauppaan liittyviä kirjoituksia ja tv-ohjelmia.


title: Herbert Tingsten

text: Herbert Lars Gustaf Tingsten 17. maaliskuuta 1896 Järfälla – 26. joulukuuta 1973 Tukholma) oli ruotsalainen valtiotieteilijä, päätoimittaja, kustantaja ja kirjailija. Hän toimi valtiotieteen professorina Tukholman korkeakoulussa 1935–1948 ja toimi sitten Dagens Nyheterin päätoimittajana 1946–1959. Hänen teoksiinsa kuuluu muun muassa vuonna 1933 julkaistu "Demokratian voitto ja kriisi".


title: Herbert Tingsten

text: Tingsten oli alun perin sosiaalidemokraatti, mutta omaksui sitten liberaaleja aatteita. Dagens Nyheterin päätoimittajuus tarjosi hänelle hyviä tilaisuuksia terävään yhteiskuntapolemiikkiin. Hän kannatti Ruotsin lähentymistä puolustusliitto Natoon, kritisoi rotuerottelua Yhdysvalloissa ja Etelä-Afrikassa ja vastusti harvainvaltaa kuten kommunismia ja natsismia. Pääkirjoituksissaan hän kritisoi usein Ruotsin sosiaalidemokraatteja liiasta itämyönteisyydestä ja länsivastaisuudesta, eikä säästellyt kritiikissään ketään.


title: Herbert Tingsten

text: Valtiotieteilijänä Tingsten tutki ruotsalaista ja kansainvälistä valtiosääntöhistoriaa ja valtiosääntöoikeutta sekä ennen muuta poliittista aatehistoriaa. Hän julkaisi yli 50 kirjaa ja tuhatkunta artikkelia. Tingstenin neliosainen muistelmateos "Mitt liv" herätti suurta huomiota ja myi hyvin.


title: Digimon Rumble Arena

text: Digimon Rumble Arena (Japanissa peli tunnetaan nimellä Digimon Tamers Battle Evolution デジモンテイマーズ バトルエボリューション "Dejimon Teimāzu Batoru Eboryūshon") on Bandain ja Hudson Softin yhteistyössä kehittämä Digimon -lelu ja animesarjoihin perustuva taistelupeli. Se julkaistiin ensin Japanissa PlayStation -konsolille vuonna 2001, muuallapäin maailmaa vasta vuotta myöhemmin.


title: Digimon Rumble Arena

text: Pelin jatko-osa, "Digimon Rumble Arena 2", julkaistiin vuonna 2004 PlayStation 2, Nintendo GameCube ja Xbox konsoleille.


title: Digimon Rumble Arena

text: Pelimekaniikka on hyvin samankaltainen kuin Nintendon Super Smash Bros. -pelissä, mutta tässä pelissä voi olla korkeintaan kaksi vastustajaa.


title: Arnold Hunter

text: Arnold Hunter (s. 15. maaliskuuta 1979 Fermanagh) on pohjoisirlantilainen jalkapallotuomari. Hän on ollut kansainvälisen jalkapalloliiton FIFA:n virallisena tuomarina vuoden 2011 alusta asti. Hunter on tällä hetkellä myös Pohjois-Irlannin huipputuomari. FIFA:n listauksessa hän on kolmoskategorian tuomari.


title: Arnold Hunter

text: Marraskuussa 2014 käydyssä Eurooppa-liigan lohkovaiheen ottelussa HJK:n ja Torino FC:n välillä Sonera Stadiumilla päätuomarina toiminut Hunter loukkasi akillesjänteensä 40. peliminuutin kohdalla ja kaatui tuskaisena maahan. Hän joutui jättämään pelin kesken.


title: Jumžagijn Tsedenbal

text: Jumžagijn Tsedenbal, 17. syyskuuta 1916 – 20. huhtikuuta 1991 oli mongolialainen poliitikko, joka valtakaudellaan 1952–1984 toimi maan pääministerinä ja Mongolian kansan vallankumouspuolueen johtajana.


title: Jumžagijn Tsedenbal

text: Tsedenbal syntyi köyhän karjapaimenen poikana, mutta pääsi kouluun ja suoritti 1938 talousalan korkeakoulututkinnon Moskovassa. Vuosina 1939–1940 hän toimi Mongolian valtiovarainministerinä ja 1940–1954 kansan vallankumouspuolueen pääsihteerinä. Kun Mongolian vallankumousjohtaja Horloogijn Tšoibalsan kuoli 1952, Tsedenbalista tuli hänen seuraajansa.


title: Jumžagijn Tsedenbal

text: Valtakaudellaan Tsedenbal kehitti ympärilleen vahvan henkilökultin ja piti yllä hyviä suhteita Moskovaan varoen kuitenkin, ettei Mongolia luisuisi yhdeksi monista neuvostotasavalloista. Tämän takia hän kohtasi voimakasta kritiikkiä Kiinan suunnalta etenkin kulttuurivallankumouksen aikana.


title: Jumžagijn Tsedenbal

text: Tsedenbal vetäytyi eläkkeelle 1984 heikentyvän terveyden takia. Hänen puolisonsa Anastasia Filatova oli myös vahvalla otteella mukana maan politiikassa ja piti yllä hyviä suhteita Leonid Brežneviin.


title: Miguel Layún

text: Miguel Arturo Layún Prado (s. 25. kesäkuuta 1988 Córdoba, Meksiko) on meksikolainen jalkapalloilija, joka edustaa espanjalaista Villarrealia. Molempijalkainen Layún on pelipaikaltaan laitapuolustaja. Hän pelaa myös Meksikon jalkapallomaajoukkueessa.


title: Miguel Layún

text: Layúnin kasvattajaseura on Veracruz. Hän edusti seuraa vuodet 2006-2009. Vuonna 2009 Layún siirtyi Eurooppaan, Italian Serie A:n Atalanta BC:n riveihin. Hän pelasi kaudella 2009-2010 Serie A:ssa vain kaksi ottelua ja siirtyi kauden jälkeen takaisin Meksikoon, nyt Club Américan riveihin. Seurassa Layún on voittanut vuonna 2013 Meksikon liigan Clausuran ja on yksi seuran avainpelaajista.


title: Miguel Layún

text: Tammikuussa 2015 Layún siirtyi Englannin mestaruussarjan Watford FC:hen. Seura nousi Valioliigaan kaudeksi 2015-2016.


title: Miguel Layún

text: Layún debytoi Meksikon jalkapallomaajoukkueessa vuoden 2013 Gold Cupissa, jossa Meksiko eteni semifinaaleihin. Ensimmäisen maaottelumaalinsa Layún teki toukokuussa 2014 Estadio Aztecalla Israelia vastaan harjoitusottelussa. Hän teki tuossa pelissä kaksi maalia. Hän kuului joukkueeseen myös vuoden 2014 MM-kisoissa. Layún pelasi kisoissa täydet minuutit Meksikon jokaisessa neljässä ottelussa oikean laitapakin paikalla. Meksiko putosi neljännesvälierissä Alankomaille.


title: Keijo Ahti

text: Keijo Aatos Ahti (2. toukokuuta 1935 Kaarina – 5. kesäkuuta 2005 Helsinki) oli suomalainen filosofian tohtori ja kustannusjohtaja.


title: Keijo Ahti

text: Ahti valmistui filosofian lisensiaatiksi 1962 ja väitteli 1967 filosofian tohtoriksi Turun yliopistossa. Väitöskirjan aiheena oli kirjailija Toivo Pekkanen.


title: Keijo Ahti

text: Ahti oli WSOY:n palveluksessa tieto- ja oppikirjaosaston toimittajana 1961–1966, oppikirjaosaston päällikkönä 1966–1970, kouluosaston ja tietokirjaosaston johtajana 1970–1987, yhtiön hallituksen jäsenenä vuodesta 1970 ja varatoimitusjohtajana 1987–1992. Hän jäi eläkkeelle vuonna 1992.


title: Keijo Ahti

text: Ahti vastasi muun muassa 1980-luvulla J. K. Paasikiven päiväkirjojen julkaisemisesta. Hän oli 1960- ja 1970-luvuilla mukana tekemässä useita oppikirjoja.


title: Semjon Tsarapkin

text: Semjon Konstantinovitš Tsarapkin (1906 – 1984) oli neuvostoliittolainen diplomaatti, joka toimi 47-vuotisen uransa aikana muun muassa maansa suurlähettiläänä Washingtonissa, Bonnissa ja YK:ssa.


title: Semjon Tsarapkin

text: Tsarapin työskenteli aluksi vuosia sulattotyöntekijänä ja opiskeli työn ohella kansainvälistä politiikkaa ja puolueteoreettisia kysymyksiä. Vuonna 1941 hän pääsi mukaan muokkaamaan hyökkäämättömyyssopimusta Japanin ja Neuvostoliiton välille. Toisen maailmansodan jälkeen Tsarapin oli Neuvostoliiton edustaja Dumbarton Oaksin ja San Franciscon neuvotteluissa, jotka tähtäsivät YK:n perustamiseen. Sen jälkeen hän toimi suurlähettiläänä Washingtonissa ja YK:ssa 1949–1954. Tämän jälkeen hänet nimitettiin Neuvostoliitossa toimineiden kansainvälisten järjestöjen ylijohtajaksi, ja vuonna 1961 hän tuli tunnetuksi Neuvostoliiton peräänantamattomana pääneuvottelijana aseistariisuntakonferenssissa.


title: Semjon Tsarapkin

text: Hänen viimeinen diplomaattipostinsa oli Bonnissa 1966–1971, minkä jälkeen hänestä tehtiin kiertävä lähettiläs.


title: Ensi-ilta (elokuva)

text: Ensi-ilta () on John Cassavetesin ohjaama ja käsikirjoittama yhdysvaltalainen draamaelokuva vuodelta 1977. Sen pääosissa ovat Gena Rowlands, Ben Gazzara, Joan Blondell, Paul Stewart, Zohra Lampert ja Cassavetes itse. "Ensi-illan" tuotti Al Ruban, ja Faces Distribution oli elokuvan tuotanto- ja levittäjäyhtiönä. Elokuva on aviopari Cassavetesin ja Rowlandsin kahdeksas yhteinen elokuva.


title: Ensi-ilta (elokuva)

text:
Nuori nainen kuolee onnettomuudessa yritettyään mennä tapaamaan suosikkinäyttelijäänsä Myrtle Gordonia tämän näytelmän esityksen jälkeen. Myrtle alkaa tuntea syyllisyyttä ihailijansa kuolemasta, mikä syöksee hänet emotionaaliseen kriisiin. Henkinen taakka syö Myrtleä, jonka näyttelijäntyö alkaa kärsiä.
Kuten edellisienkin elokuviensa kanssa, Cassavetes joutui taistelemaan saadakseen "Ensi-illan" Yhdysvaltain teatterilevitykseen. "Ensi-ilta" sai Yhdysvaltain ensi-iltansa Kalifornian Los Angelesin Fox Wilshire Theaterissa 22. joulukuuta 1977. Kun elokuvan esittäminen Los Angelesissa lopetettiin helmikuussa, elokuvaa esitettiin maaliskuussa 1978 New Yorkissa. Suomessa elokuva sai ensi-iltansa 26. tammikuuta vuonna 1979. "Ensi-ilta" osoittautui kaikesta huolimatta kaupalliseksi flopiksi. Kaksi vuotta Cassavetesin kuoleman jälkeen 1991 "Ensi-iltaa" esitettiin uudelleen Yhdysvalloissa, ja elokuva oli kilpailijaehdokkaana Cannesin elokuvajuhliin vuonna 1992. "Ensi-ilta" on kiertänyt lisäksi monia elokuvajuhlia ilmestymisensä jälkeen.


title: Ensi-ilta (elokuva)

text: Yhdysvaltalaiset elokuvakriitikot lyttäsivät "Ensi-illan" sen ilmestyessä. Kun elokuva sai ensi-iltansa New Yorkissa, elokuvaa ei huomioitu ollenkaan sanoma- tai aikakauslehdissä. "Ensi-ilta" sai paremman vastaanoton Euroopassa. Vaikka elokuva saikin heikon vastaanoton, se sai muun muassa kaksi Golden Globe -ehdokkuutta. "Ensi-ilta" kilpaili helmikuussa 1978 Berliinin elokuvajuhlilla, jossa elokuva voitti Otto Dibelius -elokuvapalkinnon ja parhaan naisnäyttelijän Hopeisen karhun. Berliinin elokuvajuhlilla Cassavetes oli ehdolla Kultaisen karhun saajaksi. Elokuvan maine on parantunut paljon ilmestymisensä jälkeen. Rotten Tomatoes -sivuston mukaan nykyajan elokuvakriitikoiden arvosteluista 95 prosenttia on myönteistä perustuen 22:een arvosteluun. Cassavetes sanoi televisiohaastattelussa vuonna 1978, että piti "Ensi-iltaa" parhaimpana elokuvanaan. "Ensi-ilta" julkaistiin ensi kerran DVD:nä Yhdysvaltain markkinoille vuonna 1998.


title: Ensi-ilta (elokuva)

text: Suomessa "Ensi-ilta" saatiin teattereihin vasta 1979, jolloin se nousi kymmenenneksi elokuvakerholehti Projektion järjestämässä kriitikkoäänestyksessä vuoden parhaista ensi-iltaelokuvista.


title: Hart Crane

text: Hart Crane (21. heinäkuuta 1899 – 27. huhtikuuta 1932) oli yhdysvaltalainen runoilija. Hän kirjoitti modernistista tai romanttista, vaikeaa ja huoliteltua runoutta. Esimerkiksi kriitikko Harold Bloom on nimennyt hänet ”henkilökohtaiseksi suosikkirunoilijakseen”.


title: Ineps

text: INEPS (International Network of Productive Learning Projects and Schools) on vuonna 1990 perustettu kansainvälinen produktiivisen oppimisen koulujen ja projektien verkosto.


title: Ineps

text: INEPS pyrkii edistämään ja kehittämään produktiivista oppimista, jossa keskeistä on oppiminen aidoissa oppimisympäristöissä karttuvien kokemusten kautta. Erityisesti työpaikkoja hyödynnettään tällaisina oppimisympäristöinä. Verkosto tarjoaa opetus- ja kasvatusalan ammattilaisille mahdollisuuden jakaa ajatuksia, kokemuksia ja menetelmiä.


title: Ineps

text: Verkostossa on jäseniä 15 Euroopan maasta sekä Yhdysvalloista.


title: Ineps

text: INEPSin tavoitteet ovat:


title: Ineps

text: Produktiivinen oppiminen tähtää yhtälailla yksilön roolin kehittymiseen yhteisössä kuin muutokseen itse yhteisössäkin. Prosessi toteutetaan aidoissa oppimisympäristöissä, ”tosielämän tilanteissa” (real-life situations).


title: Ineps

text:
Opettajan ja kasvattajan rooli prosessissa on toimia oppimisen fasilitoijana. (Produktiivisen oppimisen määritelmä (2. INEPSin kongressi Peniche, Portugali 1992)
Produktiivisessa oppimisessa korostuu koulun ja sitä ympäröivän yhteisön vuorovaikutus. Siinä yhdistyvät perusopetus ja ammatillinen orientaatio. Produktiivisessa oppimisessa pyrtään vahvistamaan käytännön ja teorian yhteyttä.


title: Ineps

text:
INEPS on perustamisensa jälkeen järjestänyt 26 kongressia vuoteen 2014 mennessä. Näistä kolme on pidetty Suomessa. (Kuopio 1996, Hämeenlinna 2003, Helsinki 2009).
Ensimmäiset suomalaiset INEPS-verkoston jäsenet olivat eri puolilla maata toimineiden Omaura-luokkien opettajia ja kasvatustyöntekijöitä. Omauraopetuksen kokemusten perustalle vuonna 2006 syntyneen joustavan perusopetuksen (JOPO) opettajat ovat sittemmin osallistuneet toimintaan. Vuonna 2014 Berliinissä järjestettyyn kongressiin osallistui Suomesta myös useita ammatillisen koulutuksen sekä opettajien koulutuksen asiantuntijoita.


title: Ineps

text: INEPS on lisäksi järjestänyt vuosina 1994 -2011 yhdeksän nuorisokongressia eri puolilla Eurooppaa. Vuonna 2000 nuorisokongressi pidettiin Kuopiossa ja Jyväskylässä. Sen teemana oli vesi.


title: Tepuihelmiorneero

text: Tepuihelmiorneero ("Roraimia adusta") aiemmalta nimeltään tepuinhelmiorneero on orneeroiden heimoon kuuluva varpuslintu.


title: Tepuihelmiorneero

text: Tepuihelmiorneeroa tavataan Brasiliassa, Guyanassa ja Venezuelassa. Lajin kanta on vakaa, ja se on luokiteltu elinvoimaiseksi.


title: Punaorneero

text: Punaorneero ("Margarornis rubiginosus") on orneeroiden heimoon kuuluva varpuslintu.


title: Punaorneero

text: Punaorneeroa tavataan Costa Ricassa ja Panamassa. Lajia on kuvattu melko yleiseksi, ja sen kanta on vakaa. Se on luokiteltu elinvoimaiseksi.


title: Tähtiorneero

text: Tähtiorneero ("Margarornis stellatus") on orneeroiden heimoon kuuluva varpuslintu.


title: Tähtiorneero

text: Tähtiorneeroa tavataan Kolumbiassa ja Ecuadorissa. Lajia on kuvailtu yleiseksi, mutta sen levinneisyysalue on pieni ja sitä uhkaa elinympäristöjen tuhoutuminen. Se on luokiteltu silmälläpidettäväksi.


title: Kyynelorneero

text: Kyynelorneero ("Margarornis bellulus") on orneeroiden heimoon kuuluva varpuslintu.


title: Kyynelorneero

text: Kyynelorneeroa tavataan hyvin pienellä alueella Panaman itäosissa. Lajin kanta on toistaiseksi vakaa, mutta tulevaisuudessa sitä saattaa uhata elinympäristömuutokset. Laji on luokiteltu silmälläpidettäväksi.


title: Georges Vanier

text: Georges Philéas Vanier (23. huhtikuuta 1888 – 5. maaliskuuta 1967) oli kanadalainen kenraali ja diplomaatti, joka toimi Kanadan kenraalikuvernöörinä 1959–1967.


title: Georges Vanier

text: Vanier syntyi Montrealissa vuonna 1888 ranskalaisen isän ja irlantilaisen äidin poikana. Hän kasvoi kaksikieliseksi ja hartaaksi katolilaiseksi, joka haaveili pappisurasta. Ensimmäisen maailmansodan syttyminen sai hänet toisiin ajatuksiin. Hän otti johdon käsiinsä, jotta Quebecin provinssin kanadanranskalaisista saatiin koottua ja koulutettua oma 22. rykmentti. Hän menetti taisteluissa Ranskassa toisen jalkansa.


title: Georges Vanier

text: Sodan jälkeen hänet nimitettiin perustamansa 22. rykmentin komentajaksi ja myöhemmin everstiksi. Hän avioitui Pauline Archerin kanssa, joka oli myös katolinen. Vuonna 1927 Vanier lähetettiin Geneveen Kansainliiton aseriisuntaneuvonantajaksi ja nimitettiin 1931 Kanadan komissaariksi Lontooseen, josta hän siirtyi 1938 lähetystötehtäviin Pariisiin.


title: Georges Vanier

text: Saksan miehitysjoukkojen hyökättyä Ranskaan Vanierin onnistui paeta liittoutuneiden sota-aluksella Englantiin. Hän yritti varoittaa liittoutuneita Vichyn Ranskan nukkehallituksesta ja saada heidät liittoutumaan kenraali Charles de Gaullen kanssa, mutta häntä ei uskottu ja hänet lähetettiin kotimaahansa Kanadaan.


title: Georges Vanier

text: Vuonna 1944 Vanier nimitettiin Kanadan suurlähettilääksi Pariisiin ja hän oli ensimmäinen juuri vapautettuun Ranskaan saapuva suurlähettiläs. Vuonna 1954 hän vetäytyi pois diplomaattiuralta, ja vuonna 1959 hänet nimitettiin 71 vuoden iässä Kanadan kenraalikuvernööriksi, ranskankielisenä ja quebeciläisenä englanninkielisen Vincent Masseyn jälkeen. Vanier oli virassaan hyvin pidetty ja arvostettu, mutta vuonna 1966 hänen terveytensä alkoi horjua ja hän hoiti viimeiset virkatehtävänsä pyörätuolista. Vanier kuoli maaliskuussa 1967 sydänongelmiin.


title: Georges Vanier

text: Myös Georges Vanierin puoliso Pauline oli aktiivisesti mukana miehensä työssä ja sai lisäksi itsenäisiä luottamustehtäviä. Georges ja Pauline Vanier perustivat 1965 kanadalaisten perheiden hyvinvointiin keskittyvän organisaation "Vanier Institute of the Family".


title: Hannu Rauhala

text: Hannu Tapani Rauhala (s. 1934) oli suomalainen kasvatustieteen dosentti, joka herätti 1990-luvulla huomiota voodoo-harrastuksillaan.


title: Hannu Rauhala

text: Rauhala opiskeli psykologiaa ja kasvatustiedettä Jyväskylän yliopistossa. Hän väitteli tohtoriksi 1983 Greifswaldin yliopistossa DDR:ssä. Rauhala toimi Helsingin yliopiston erityispedagogiikan ja kuntouttavan kasvatuksen dosenttina 1985–1999.


title: Hannu Rauhala

text: Rauhala kertoi 1990-luvulla tv-haastattelussa olleensa Nigeriassa perehtymässä voodoon salaisuuksiin. Rauhala oli vihitty voodoohon seremoniassa, johon kuului kanan uhraaminen, ja lisäksi hän oli juonut vihkimisen tehneen nigerialaisen voodoopapittaren eli "mambon" virtsaa.


title: Hannu Rauhala

text: Vuonna 1999 Rauhala julkaisi Ultra-lehdessä ilmoituksen, jossa hän tarjosi ""laser klitoris stimulaatiota"" ja hypnoosia hoitomuodoksi frigiditeetistä kärsineille nuorille tytöille ja naisille.


title: Hannu Rauhala

text: Rauhala esiintyi 1990-luvun alussa Leo Mellerin videodokumentissa ""Enkeliruhtinas nyt!"". Dokumentissa Rauhala kertoi musiikin maagillisista vaikutuksista, muun muassa Pjotr Tšaikovskin Pateettisen sinfonian ja Richard Wagnerin musiikin negatiivisista vaikutuksista ihmisiin sekä esitteli myös lyhyesti voodoota. Rauhala kertoi voodoosta myös Keskisuomalainen-lehdessä 4. tammikuuta 1999 ilmestyneessä artkkelissa "Kaikki lähtee voodoosta".


title: Luettelo Manitoban kunnista

text: Luettelo Manitoban kunnista käsittää Kanadan provinssin Manitoban kunnat. Provinssissa on kuntia tällä hetkellä 197. Kunnat jaetaan kaupunki- ja maalaiskuntiin, joiden lisäksi provinssissa on kaksi paikallishallintoaluetta. Kunnat vastaavat paikallishallinnosta ja tietyistä palveluista kuten kouluista ja terveydenhuollosta. Paikallishallinto kattaa vain noin viidenneksen Manitoban pinta-alasta, mutta 94 % provinssin väestöstä asuu jonkin kunnan alueella.


title: Luettelo Manitoban kunnista

text: Manitoba on toteuttamassa vuoden 2015 alussa kuntauudistuksen, jossa kaikki alle tuhannen asukkaan kunnat yhdistetään johonkin kuntaan. Kuntauudistus koskee sataa kuntaa, jotka yhdistyvät 47 uudeksi kunnaksi. Tuolloin provinsissa tulee olemaan 144 kuntaa.


title: Roy Welensky

text: Sir Raphael ”Roy” Welensky, KCMG (20. tammikuuta 1907 – 5. joulukuuta 1991) oli rhodesialainen poliitikko, joka toimi lyhytikäisen Rhodesian ja Njassamaan liittovaltion (1953–1963) toisena ja viimeisenä pääministerinä 1956–1963.


title: Roy Welensky

text: Welensky kasvoi Pohjois-Rhodesian Salisburyn (nyk. Harare) slummikortteleissa liettuanjuutalaisen isän poikana ja toimi nuorena muun muassa kauppiaana ja rautateillä. Hän oli myös huipputason nyrkkeilijä. Walensky oli mukana ammattiyhdistysliikkeessä ja kiinnostui sitä kautta politiikasta.


title: Roy Welensky

text: Pääministerinä Walensky vastusti brittien ajamaa mustan enemmistön valtaa. Walensky oli vakaumuksellinen apartheidin kannattaja, mutta muistutti puheissaan, että mustien perustarpeet on tyydytettävä niin he pysyvät poissa politiikasta.


title: Roy Welensky

text: Rhodesian ja Njassamaan liittovaltion hajottua 1963 Sambiaksi, Malawiksi ja Rhodesiaksi Walensky vetäytyi politiikasta. Rhodesiankin muututtua mustien vallanpitäjien Zimbabweksi 1980 Walensky muutti Lontooseen. Hän kuoli 1991.


title: Seksiturismi

text: Seksiturismi on matkailusektorin kautta järjestettyä tai sen rakenteita ja verkostoja hyödyntävää matkailua, jossa matkailijan päätarkoituksena on saada aikaan kaupallinen seksisuhde kohdemaan asukkaan kanssa (YK:n alaisen Maailman matkailujärjestön määritelmän määritelmän mukaan). Kohdemaan asukkaat voivat olla prostituoituja. Seksituristit ovat yleensä teollistuneiden maiden miehiä, ja kohdemaita ovat kehitysmaat. Miespuoliset seksituristit suosivat usein Kaakkois-Aasiaa, ja naispuoliset seksituristit Afrikkaa ja Karibiaa.


title: Seksiturismi

text: Seksiturismi on merkittävä tulonlähde kohdemailleen: Kansainvälisen työjärjestön mukaan noin 2–14 prosenttia Intian, Malesian, Filippiinien ja Thaimaan bruttokansantuotteesta syntyy seksiturismista.


title: Seksiturismi

text: Seksiturismia kiihdyttää nykyisin globalisaatio, matkailun helppous ja halpuus, sekä Internet, josta seksituristit voivat löytää matkavinkkejä ja mainoksia. Kohdemaissa seksiturismia suosii köyhyys, löyhä lainsäädäntö ja hallinnon korruptio.


title: Seksiturismi

text: Kohdemaissa voi toimia kaupallisen seksialan rinnalla myös epävirallinen seksiala, jossa itsenäiset seksityöntekijät vaihtavat seksipalveluita lahjoihin, lastensa koulu- tai lääkärimaksuihin, tai lupauksiin avioliitosta tai viisumista ulkomaille.


title: Seksiturismi

text: Prostituoidut voivat olla ihmiskaupan uhreja, mutta seksityö voi olla myös vapaavalintaista.


title: Seksiturismi

text: Seksiturismiin joskus liittyvä lapsiseksiturismi sekä ihmiskauppa herättävät huolta kansainvälisissä järjestöissä, ja niiden estämiseksi on säädetty kansainvälisiä lakeja, joiden pohjalta rikollisia voidaan saada syytteeseen.


title: Seksiturismi

text: Seksituristit ovat useimmin länsimaisia miehiä, jotka matkustavat kehitysmaihin saadakseen maksullista seksiä aikuisten prostituoitujen tai lasten kanssa. Seksiturismia on kuitenkin monenlaista, ja seksituristi voi hakea matkaltaan kaikkea romanssin ja maksullisen seksin väliltä.


title: Seksiturismi

text: Miespuoliset seksituristit hakevat yleensä kaupallista ja hyväksikäyttävää seksisuhdetta. He haluavat halpaa seksiä ja saattavat nähdä kohdemaiden erirotuiset naiset sosiaalisesti alempiarvoisina käyttökohteina, joiden tehtävä on tyydyttää miehen seksifantasiat. Jotkut miehet vaihtelevat kumppaneita matkan aikana, mutta toiset valitsevat yhden koko matkan ajaksi. Joskus mies voi jatkaa kumppaninsa yhteydenpitoa ja tukemista matkan jälkeenkin.


title: Seksiturismi

text: Jotkut seksituristit kuvaavat matkansa aikana myös pornografiaa.


title: Seksiturismi

text: Lapsiseksiä hakevat seksituristit käyttävät hyväkseen pienempää kiinnijäämisriskiä kohdemaissa. He saattavat jäädä maahan pidemmäksi aikaa työskentelemään jossain eristyneessä yhteisössä avustajana tai opettajana, jotta he pääsevät lasten kanssa tekemisiin. Lapsiseksituristien uhreina on sekä tyttöjä että poikia, ja uhrit ovat useammin 6–11-vuotiaita kuin sitä vanhempia. Lapsiseksituristit puolustelevat tekojaan usein sillä, että he samalla tukevat uhrejaan ja näiden perheitä rahallisesti.


title: Seksiturismi

text: Naispuoliset seksituristit suosivat esimerkiksi Gambiaa, Keniaa tai Karibiaa useammin kuin miehet. Varttuneet naisturistit etsivät matkaltaan usein ensisijaisesti romanssia paikallisten parikymppisten nuorten miesten, "rantapoikien", kanssa. Seksistä ei makseta suoraan, vaan maksu tapahtuu yleensä miehen ylläpitona ja lahjoina. Naiset ovat seksimatkansa aikana usein vain yhden partnerin kanssa. Naisseksituristit eivät tyypillisesti harjoita matkoillaan lapsiseksiä, eikä heidän suhteissaan esiinny väkivaltaa.


title: Seksiturismi

text: Seksiturismi lähti kasvuun 1960-luvulla, jolloin kansainvälinen turismi alkoi yleistyä nopeasti. Yhdysvaltain sotilastukikohtien ympärille Koreaan, Filippiineille, Thaimaahan, Taiwaniin ja Vietnamiin oli syntynyt 1950-luvulta alkaen järjestäytynyttä prostituutiota, ja seksiturismista tuli maailmanlaajuinen toimiala Aasiassa Vietnamin sodan aikoihin.


title: Edgar Whitehead

text: Sir Edgar Cuthbert Fremantle Whitehead, KCMG, OBE, (8. helmikuuta 1905 – 22. syyskuuta 1971) oli brittiläissyntyinen rhodesialainen poliitikko. Hän toimi vuodesta 1939 Etelä-Rhodesian lakiasäätävän kokouksen jäsenenä, mutta toimi välillä muissa tehtävissä tai oli poissa julkisuudesta sairauden takia.


title: Edgar Whitehead

text: Diplomaatin poika Whitehead syntyi Britannian suurlähetystössä Berliinissä. Hän kävi Shrewsburyn yksityiskoulun ja opiskeli Oxfordin yliopistossa. Hän muutti terveyssyistä Etelä-Rhodesiaan 1928, jossa hän toimi ensin hallintotehtävissä, kunnes ryhtyi maanviljelijäksi ja paikallisten viljelijöiden edusmieheksi ja valittiin tätä kautta lakiasäätävän kokouksen jäseneksi 1939. Sodan aikana hän palveli Britannian ilmavoimissa Länsi-Afrikassa ja Englannissa. Sodan jälkeen hänet nimitettiin Etelä-Rhodesian varakomissaariksi Lontooseen vuosiksi 1945–1946. Tästä tehtävästä hän siirtyi Salisburyyn (nyk. Harare) valtiovarainministeriksi sekä posti- ja lennätinministeriksi.


title: Edgar Whitehead

text: Rhodesian ja Njassamaan liittovaltion vuosina (1953–1963) Whitehead toimi Etelä-Rhodesian lähettiläänä Washingtonissa 1957–1958, kunnes hänet kutsuttiin Garfield Toddin erottua Etelä-Rhodesian pääministeriksi ja United Federal Partyn puoluejohtajaksi.


title: Edgar Whitehead

text: Pääministerinä Whiteheadin onnistui piristää maan taloutta, mutta hän ei voinut mitään sille, että Rhodesian ja Njassamaan liittovaltio alkoi murentua. Hän oli mukana laatimassa vuoden 1961 perustuslakia, joka lisäsi mustien edustusta Etelä-Rhodesian parlamentissa ja lievensi rotuerottelulainsäädäntöä. Samalla kuitenkin mellakointi lisääntyi ja Whitehead turvautui voimakeinoihin niiden tukahduttamiseksi. Whiteheadin puolue UFP hävisi vuoden 1962 vaalit Winston Fieldin johtamille konservatiiveille. Hän jatkoi opposition johtajana, kunnes hänen puolueensa menetti kaikki paikkansa vuoden 1965 parlamenttivaaleissa Ian Smithin johtamalle Rhodesian Front -puolueelle.


title: Edgar Whitehead

text: Whitehead eli naimattomana ja kärsi iän myötä pahenevista näkö- ja kuulovaurioista. Hän muutti politiikan jätettyään takaisin Englantiin, jossa hänen sisarensa asui ja jossa hänet oli aateloitu jo 1950-luvun alkupuolella. Hän kuoli syöpään 1971.


title: Røstrevet

text: Røstrevet on Pohjois-Norjassa Lofoottien saariryhmän lounaispuolella sijaitseva koralliriutta. 300–400 metrin syvyydessä kasvava koralliriutta on 35 kilometriä pitkä ja kolme kilometriä leveä. Riutta löydettiin vuonna 2002 ja se on suurin kylmän eli syvän veden koralliriutta. Røstrevet on myös suurin silmäkoralliriutta.


title: Røstrevet

text: Røstrevetillä kiellettiin pohjatroolaus vuonna 2003.


title: Luettelo pikkuplaneetoista: 412 001–413 000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
412001:stä ja päättyen 413000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 413 001–414 000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
413001:stä ja päättyen 414000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 414 001–415 000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
414001:stä ja päättyen 415000:een.
Kokonaisen luettelon löytää katsomalla Luettelo pikkuplaneetoista.


title: G. Mennen Williams

text: Gerhard Mennen ”Soapy” Williams (23. helmikuuta 1911 Detroit – 2. helmikuuta 1988 Detroit) oli yhdysvaltalainen lakimies ja demokraattipoliitikko, joka toimi Michiganin kuvernöörinä 1949–1960 ja Yhdysvaltojen apulaisulkoministerinä 1961–1966.


title: G. Mennen Williams

text: Williams syntyi yhteen Keskilännen vauraimmista liikemiessuvuista, joka tunnettiin Mennen-miestentuotesarjasta. Tästä Williams sai kansan suussa lempinimen ”Soapy”. Hän valmistui Princetonin yliopistosta 1933 ja Michiganin yliopiston lakitieteellisestä tiedekunnasta 1936. Hän menestyi lakimiehenä niin hyvin, että hänet nimitettiin 1939 kotiosavaltionsa Michiganin apulaisoikeuskansleriksi. Palveltuaan toisessa maailmansodassa USA:n laivastossa Williams palasi osavaltion johtotehtäviin ja valittiin kuvernööriksi 1949 demokraattina huolimatta republikaanisesta perhetaustastaan.


title: G. Mennen Williams

text: Yli kymmenen vuoden kuvernöörikauden jälkeen presidentti John F. Kennedy kutsui Williamsin apulaisulkoministerikseen 1961 ja antoi tälle tehtäväksi Yhdysvaltain Afrikan-politiikan kehittämisen maanosan maiden itsenäistymisen huippuvuosina. Williams hoiti tehtävää vuoteen 1966, jolloin hän pyrki tuloksetta senaattoriksi. Presidentti Lyndon B. Johnson nimitti Williamsin suurlähettilääksi Filippiineille vuosiksi 1968–1969, minkä jälkeen hän toimi Michiganin korkeimman oikeuden jäsenenä läpi 1970-luvun ja nimitettiin sen presidentiksi 72-vuotiaana 1982. Hän jäi eläkkeelle 1986 ja kuoli kaksi vuotta myöhemmin 1988.


title: Banyon

text: Banyon on yhdysvaltalainen neo-noir-tyylinen rikosdraamasarja, joka alkoi NBC-kanavalla vuonna 1972 ja päättyi 1973. Televisiosarjan osia näyttelevät Robert Forster, Joan Blondell, Richard Jaeckel ja Julie Gregg.


title: Banyon

text: "Banyon" seuraa losangelesilaisen yksityisetsivä Miles Banyonin elämästä ja urasta 1930-luvun lopulla. Televisiosarjaa tuottivat Quinn Martin Productions ja Warner Bros. Television, ja "Banyonia" kuvattiin WB:n studioilla Kalifornian Burbankissa. Käsikirjoittajat Morton S. Fine ja Milton S. Gelman saivat Edgar Allan Poe -palkintoehdokkuuden parhaasta jaksosta ”A Date With Death” vuonna 1973.


title: Goodbye Again

text: Goodbye Again on vuonna 1933 ensi-iltansa saanut Michael Curtizin ohjaama yhdysvaltalainen komediaelokuva, jonka pääosissa ovat Warren William ja Joan Blondell. "Goodbye Again" -elokuvan tuotantoyhtiönä oli First National Pictures ja levittäjäyhtiönä Warner Brothers.


title: Goodbye Again

text: "Goodbye Again" perustuu George Haightin ja Allan Scottin Broadway-näytelmään "Goodbye Again" (1932), jonka pohjalta Ben Markson laati elokuvan käsikirjoituksen. Alkuperäinen näytelmä oli saanut ensi-iltansa New Yorkin Theatre Masquessa 28. joulukuuta 1932, ja sitä esitettiin 216 kertaa heinäkuuhun 1933 asti. Elokuvan tuottajana oli Henry Blanke, ja "Goodbye Again" kuvattiin Warner Brothersin studioilla Kalifornian Burbankissa.


title: Goodbye Again

text: "Goodbye Again" sai Yhdysvaltain ensi-iltansa 2. syyskuuta 1933, minkä jälkeen elokuva pääsi maanlaajuiseen teatterilevitykseen 9. syyskuuta. Warner Bros. uudelleenfilmatisoi "Goodbye Again" -elokuvan nimellä "Kuherruskuukausi kolmelle" ("Honeymoon for Three", 1941), jonka ohjasi Lloyd Bacon, ja jonka pääosissa ovat George Brent, Osa Massen ja Ann Sheridan.


title: Goodbye Again

text: "Goodbye Again" kertoo kirjailijan Ken Bixbyn (Warren William) Anne Rogers -nimisestä sihteeristä (Joan Blondell), joka on rakastanut Keniä jo vuosia. Anne vihastuu, kun Ken ja hänen vanha rakkautensa Julie (Genevieve Tobin) palaavat yhteen.


title: Macgregor Kilpatrick Trophy

text: Macgregor Kilpatrick Trophy on American Hockey Leaguessa vuosittain runkosarjan eniten pisteitä keränneelle joukkueelle annettava palkinto. Palkinto on nimetty AHL:n hallituksen entisen jäsenen Macgregor Kilpatrickin mukaan.


title: Macgregor Kilpatrick Trophy

text: Palkintoa on myönnetty kaudesta 1997-1998 lähtien. Vuosina 1952-1961 ja 1976-1977 ensimmäiseksi sijoittuneelle annettiin F. G. "Teddy" Oke Trophy.


title: Macgregor Kilpatrick Trophy

text: Calder Cupin voittaneet joukkueet tummennettu.


title: Louis A. R. Pieri Memorial Award

text: Louis A. R. Pieri Memorial Award on vuosittain American Hockey Leaguessa parhaalle valmentajalle annettava palkinto. Palkinnon saajan valitsee lehdistö. Palkinto on nimetty Providence Redsin pitkäaikaisen omistajan Louis Pierin mukaan.


title: Kolikkoinmäki (Viipuri)

text: Kolikkoinmäki oli yksi Viipurin vanhoista suomalaisista kaupunginosista. Alun perin Viipurin maalaiskuntaan kuulunut Kolikkoinmäki syntyi muiden itäisten esikaupunkialueiden tapaan 1860-luvun jälkeen ja se liitettiin kaupunkiin vuonna 1924.


title: Kolikkoinmäki (Viipuri)

text: Kolikkoinmäen rakennukset olivat aluksi pieniä ja yksinkertaisia työläisasuntoja, joita valmistui alueelle tiheästi ilman asemakaavaa. Myöskään varsinaista katuverkostoa ei ollut. 1800-luvun loppuun mennessä Kolikkoinmäellä asui kuitenkin jo noin 5 000 ihmistä. Sen väestö koostui lähinnä työläisistä ja muusta köyhälistöstä.


title: Kolikkoinmäki (Viipuri)

text: Vuonna 1912 aloitettu raitiovaunuliikenne oli alusta lähtien ulottunut myös Kolikkoinmäkeen. Sisällissodassa vuonna 1918 kaupunginosa kärsi merkittäviä vaurioita Viipurin taistelun aikana ja suuri osa rakennuksista tuhoutui. Ensimmäisen asemakaavansa kaupunginosa sai 1920-luvulla, jonka jälkeen parannettiin alueen katuverkostoa sekä kunnallistekniikkaa niin, että 1930-luvun loppuun mennessä koko alue oli jo saatu vesi- ja viemäriverkoston piiriin. Kolikkoinmäessä toimi oma kansakoulu ja uuden Juteinin kansakoulun rakennustyöt aloitettiin vuonna 1939, mutta ne keskeytyivät talvisodan sytyttyä. Nykyään entinen Kolikkoinmäki on lähinnä kerrostaloalueena.


title: Kolikkoinmäki (Viipuri)

text: Kolikkoinmäestä olivat kotoisin muun muassa ministeri Johannes Koikkalainen, professori Pekka Myrberg, taidemaalari Väinö Kamppuri, viihdetaiteilija Jorma Ikävalko ja työläisaktivisti Kalle Procopé. Myös ministeri Johannes Virolainen asui Kolikkoinmäellä käydessään oppikoulua Viipurissa.


title: Kolikkoinmäki (Viipuri)

text: Vuoden 1930 väestönlaskennassa Kolikkoinmäessa oli 6 276 asukasta, joista 6 124 oli suomenkielisiä, 23 ruotsinkielisiä ja 129 muunkielisiä.


title: Kolikkoinmäki

text: Kolikkoinmäki voi tarkoittaa muun muassa seuraavia paikkoja:


title: Kangasranta

text: Kangasranta oli yksi Viipurin vanhoista suomalaisista kaupunginosista. Muiden itäisten esikaupunkialueiden tavoin se kuului alun perin Viipurin maalaiskuntaan ja liitettiin kaupunkiin vuonna 1924.


title: Kangasranta

text: Kangasrannan asutus alkoi syntymään 1860-luvulla yhtä aikaa läheisten Kelkkalan, Kolikkoinmäen ja Talikkalan esikaupunkialueiden tapaan. Sen rakennuskanta koostui aluksi pienistä ja huonokuntoisista työläisasunnoista, joita rakennettiin tiheästi ilman asemakaavaa. Vastaanvanlaisia työläiskaupunginosia syntyi 1800-luvun jälkipuoliskolla lähes jokaiseen Suomen teollisuuskaupunkiin. Ensimmäinen asemakaava Kangasrantaan saatiin alueliitoksen jälkeen, jonka myötä kaupunginosaan tuli myös sähköistys sekä vesi- ja viemäriverkosto. Myös alueen katuja kunnostettiin.


title: Kangasranta

text: Koiviston kauppalan vanha kirkko siirrettiin Kangasrantaan vuonna 1911 ja samalla se nimettiin uudestaan Mikaelin kirkoksi. Viipurin sisälähetysseuran hankkima kirkko tuhoutui pommituksissa talvisodan loppuvaiheessa vuonna 1940. Kirkkoa kutsuttiin myös Talikkalan kirkoksi, vaikka varsinaisesti se sijaitsikin Kangasrannan puolella. Vuonna 1927 Kangasrannassa aloitti toimintansa Toukolan kristillinen yhteisö.


title: Kangasranta

text: Vuoden 1930 väestönlaskennassa Kangasrannassa oli 2 733 asukasta, joista 2 718 oli suomenkielisiä, 1 ruotsinkielinen ja 14 muunkielisiä.


title: Kangasranta

text: Nykyään entinen Kangasrannan kaupunginosa on muun Viipurin itäisen osan tavoin lähinnä kerrostalolähiötä.


title: Lepolan hautausmaa (Viipuri)

text: Lepolan hautausmaa (, "Juzhnoje kladbištše", "Eteläinen hautausmaa") sijaitsee Viipurissa Lepolan kaupunginosassa. Se on yksi kaupungin hautausmaista, joka syntyi kun Venäjän senaatti oli vuonna 1772 kieltänyt kirkkoihin hautaamisen. Ensimmäiset vainajat Lepolaan haudattiin 1830-luvulla. Muita päätöksen myötä perustettuja suuria hautausmaita olivat Sorvalin ja Ristimäen hautausmaat, joille hautaaminen aloitettiin jo vuosisadan vaihteessa.


title: Lepolan hautausmaa (Viipuri)

text: Lepolaan on haudattu muun muassa Suomen kenraalikuvernöörinä toiminut Alexander Amatus Thesleff, jonka hautamuistomerkki kunnostettiin kesällä 2012 Borodinon taistelun 200-vuotisjuhlan kunniaksi. Hautausmaalla sijaitsee myös toisen maailmansodan aikana Viipurissa ja kaupungin ympäristössä kaatuneiden neuvostosotilaiden muistomerkki. Siihen on kaiverrettu noin 2 000 joukkohautaan haudatun sotilaan nimet.


title: Lepolan hautausmaa

text: Lepolan hautausmaa voi tarkoittaa seuraavia hautausmaita:


title: Gizmodo

text: Gizmodo on yhdysvaltalainen vuonna 2002 aloittanut tunnettu teknologia-aiheinen teknologiablogi. Se ilmestyy kaikkiaan yhdeksällä kielellä.


Lvivin kansallinen lääketieteellinen yliopisto (LNMU) (, ) on Länsi-Ukrainassa, Lvivin kaupungissa toimiva, vuonna 1784 alkanutta lääketieteen opetuksen perinnettä jatkava lääketieteellinen yliopisto. Se on nimetty Galitsian ja Volynian ruhtinaskunnan hallitsijan, Danylo Halytskyin eli Galitsian kuningas Danielin mukaan.


title: Lvivin kansallinen lääketieteellinen yliopisto

text: Yliopistossa on noin 5 600 opiskelijaa, joista noin 1 000 on ulkomailta (lähes 50 eri maasta).


text: Vuoden 2014 kahdensadan ukrainalaisen yliopiston vertailussa Lvivin lääketieteellinen yliopisto pisteytettiin Ukrainan 57. parhaaksi yliopistoksi (vuonna 2013 sijalla 59). Kun huomioon otettiin muitakin yliopistoluokitteluja (eli Scopus-siteeraukset ja espanjalainen Webometrics-ranking), sijoittui LNMU vuonna 2014 maansa 33 parhaaksi yliopistoksi ja lääketieteellisissä yliopistoissa neljännelle sijalle. Pelkästään Scopus-viittauksia tarkasteltaessa LNMU sijoittui maansa 12. parhaaksi yliopistoksi ja lääketieteellisistä yliopistoista toiselle sijalle.


title: Volvo Ocean 65

text: Volvo Ocean 65 on Volvo Ocean Race -purjehduskilpailuun kehitetty yksityyppiluokka. Vene on Volvo Open 70 -luokan seuraaja ja sillä on tarkoitus kilpailla ainakin 2014–15 kilpailu. Uudistuksen myötä kaikki joukkueet kilpailevat lähes identtisillä veneillä. Veneen on suunnitellut yhdysvaltalainen Farr Yacht Design Veneiden valmistajat ovat Green Marine, Decision, Persico ja Multiplast.


title: Volvo Ocean 65

text: Edellisten kisojen veneprojektien hintojen kasvaminen, joka uhkasi kilpailua osaanottajakadolla, oli yksi suurimmista uudistukseen johtaneista syistä. Järjestäjän mukaan uusi, viisi jalkaa lyhyempi vene ei ole paljoa hitaampi, kuin edeltäjänsä VO70.


title: Volvo Ocean 65

text: Veneet on varustettu muun muassa viidellä etäkäyttöisellä kameralla


title: Gennadi Voronov

text: Gennadi Ivanovitš Voronov (31. elokuuta 1910 Rameški – 1. huhtikuuta 1994 Moskova) oli neuvostoliittolainen poliitikko, joka toimi Venäjän federatiivisen neuvostotasavallan ministerineuvoston puheenjohtajana ja pääministerinä 1962–1971.


title: Gennadi Voronov

text: Voronov työskenteli uransa alussa sähköasentajana. Hän liittyi NKP:n jäseneksi 1931 ja opiskeli 1932–1936 puolueteoriaa marxilais-leniniläisissä korkeakouluissa Tomskissa ja Novosibirskissä. Vuonna 1939 Voronov nimitettiin Tšitan kaupunkikomitean sihteeriksi. Vuodesta 1955 Voronov toimi pari vuotta Neuvostoliiton varamaatalousministerinä, mutta hänet siirrettiin Orenburgin aluesihteeriksi kunnes hänestä tuli vuonna 1961 Venäjän federatiivisen neuvostotasavallan puoluehaaran poliittisen toimikunnan ensimmäinen varapuheenjohtaja ja seuraavana vuonna NKP:n keskuskomitean puhemiehistön jäsen ja Venäjän federatiivisen neuvostotasavallan pääministeri.


title: Gennadi Voronov

text: Voronoville myönnettiin kahdesti Leninin kunniamerkki.


title: Miguel Ydígoras Fuentes

text: José Miguel Ramón Idígoras Fuentes (17. lokakuuta 1895 Retalhuleu – 27. lokakuuta 1982 Guatemala City) oli guatemalalainen kenraali ja diplomaatti, joka toimi Guatemalan presidenttinä maaliskuusta 1958 maaliskuuhun 1963. Hän otti vallan sen jälkeen kun eversti Carlos Castillo Armas oli murhattu ja väliaikaista valtaa oli käyttänyt sotilasjuntta.


title: Miguel Ydígoras Fuentes

text: Ydígoras kuului vanhaan maanomistajasukuun ja valmistui Guatemalan sotilasakatemiasta 1915. Hän opiskeli myös Euroopassa. Vuosina 1922–1939 hän toimi Retalhuleun, Petén, Jalapan ja San Marcosin) departementtien sotilaskuvernöörinä ja sitten tienrakennusosaston päällikkönä 1939–1944. Vuonna 1950 Ydígoras asettui presidenttiehdokkaaksi mutta hävisi vaalin Jacobo Arbenz Guzmánille. Hän toimi 1950-luvulla Guatemalan sotilasattaseana ja lähettiläänä Euroopan pääkaupungeissa sekä YK-lähettiläänä New Yorkissa.


title: Miguel Ydígoras Fuentes

text: Presidenttinä Ydígoras keskittyi jatkamaan murhatun Castillo Armasin taistelua vasemmistolaisia liikkeitä ja Fidel Castron vaikutusta vastaan. Ydígorasin viisivuotinen valtakausi päättyi maaliskuussa 1963, kun hänen oman puolustusministerinsä Enrique Peralta Azurdia johtama juntta kaappasi vallan opposition ja Yhdysvaltojen tuella siltä varalta, ettei vasemmistolainen entinen presidentti Juan José Arévalo olisi päässyt valtaan seuraavissa vapaissa vaaleissa. Ydígoras lähti maanpakoon Nicaraguaan.


title: Janis Ian

text: Janis Ian (oik. "Janis Eddy Fink", s. 7. huhtikuuta 1951) on yhdysvaltalainen laulaja-lauluntekijä, kolumnisti ja tieteiskirjailija. Hän aloitti musiikkiuransa 1960-luvulla, ja vuonna 1975 hän voitti Grammy-palkinnon kappaleellaan ”At Seventeen”.


title: Janis Ian

text: Janis Ian kritisoi voimakkaasti äänilevyteollisuutta ja oli yksi ensimmäisistä artisteista, joka julkaisi äänitteitään vapaasti ladattavaksi omalla verkkosivustollaan.


title: Janis Ian

text: Janis Eddy Fink syntyi musiikinopettajan tyttärenä New Yorkissa. Hän opetteli soittamaan pianoa ja kirjoitti ensimmäiset laulunsa 12-vuotiaana, esikuvinaan muun muassa Billie Holiday, Edith Piaf ja Odetta. Hän kävi Manhattanilla musiikkipainotteista high schoolia, vaihtoi sukunimensä veljensä toiseen etunimeen Ian ja alkoi esiintyä New Yorkin folk-klubeilla. Jo 15-vuotiaana hän sai levyttää esikoisalbuminsa, jolta julkaistiin singlenä rotujen välisestä rakkaussuhteesta kertova ”Society's Child (Baby I've Been Thinking)”. Jotkin radioasemat laittoivat sen soittokieltoon, mutta kapellimestari Leonard Bernstein kutsui Janis Ianin esittämään sen televisio-ohjelmassaan "Inside Pop: The Rock Revolution". Laulu nousi myyntilistoille, ja Janis Ianista tuli yhtäkkiä tunnettu.


title: Janis Ian

text: Nuori tähti jätti koulun kesken ja levytti nopeassa tahdissa kolme albumia, joiden tuloista hän lahjoitti huomattavan osan pois: "For All the Seasons of Your Mind" (1967), "The Secret Life of J. Eddy Fink" (1968) ja "Who Really Cares" (1969). Janis Ian tapasi rauhanmarssilla lehtikuvaaja Peter Cunninghamin ja julisti 20-vuotiaana jättävänsä musiikkialan. Heidän avioliittonsa kuitenkin kariutui pian, ja Janis Ian vetäytyi Kaliforniaan. Vasta kolmen vuoden jälkeen hän sai jälleen menestystä laulajana ja etenkin lauluntekijänä, kun albumilla "Stars" julkaistu laulu ”Jesse” nousi Top 30:een Roberta Flackin esittämänä.


title: Janis Ian

text: Janis Ianin varsinainen läpimurto oli vuoden 1975 platinaa myynyt albumi "Between the Lines", jolta julkaistu single ”At Seventeen” nousi myyntilistojen kolmostilalle ja voitti Grammyn. Kaksi seuraavaa albumia menestyivät kuitenkin huonosti, ja levy-yhtiö lopetti sopimuksensa laulajan kanssa.


title: Janis Ian

text: Läpi 1980-luvun Janis Ian oli ilman levytyssopimusta, kunnes Morgan Creek -levymerkki julkaisi 1993 hänen albuminsa "Breaking Silence". Sen pontimena oli hänen lopultakin hyväksymä homoseksuaalisuutensa, ja albumin laulut käsittelivät muitakin rankkoja aiheita kuten perheväkivaltaa ja holokaustia. Myös seuraavilla albumeilla laulujen teemat pysyivät dramaattisina.


title: Kastellin monitoimitalo

text: Kastellin monitoimitalo on Oulussa Kontinkankaan kaupunginosassa sijaitseva toimintakeskus, jossa on päiväkoti, peruskoulu, kaksi lukiota, nuorisotila, Oulun kaupunginkirjaston lähikirjasto ja useita liikuntatiloja.


title: Kastellin monitoimitalo

text: Noin 42 miljoonaa euroa investointina maksanut, mutta 25 vuoden elinkaarimallilla toteutettu kaksikerroksinen rakennus sijaitsee seitsemän hehtaarin tontilla ja sen kokonaispinta-ala on noin 23 000 bruttoneliömetriä. Työt aloitettiin 2012, rakennus luovutettiin käyttäjille toukokuun lopussa 2014, piha-alueet valmistuivat heinäkuussa, talo avattiin elokuussa ja sen vihkiäiset pidettiin marraskuussa. Rakennuksesta vastaa elinkaarihankkeena vuoteen 2039 asti Lemminkäinen, elinkaarisopimuksen kokonaisarvo on noin 86 miljoonaa euroa. Rakennus on toteutettu puu- ja betoniyhdistelmärakenteena niin, että kantavat rakenteet ovat betonielementtejä ja ulkoseinät puurakenne-elementtejä. Jälkimmäisten kokonaispinta-ala on kymmenen tuhatta neliömetriä ja ne on koostettu 900 erillisestä työmaalla asennetusta tehdasvalmisteisesta elementistä. Julkisivumateriaali on värillinen kuitusementtilevy. Rakennuksen kerrosala on 24 588 neliömetriä, huoneistoala 22 213 neliömetriä ja tilavuus 124 010 kuutiometriä. Sen yhteydessä on 200 autopaikkaa, joista 65 on tarkoitettu saattoliikenteelle, sekä 900 polkupyöräpaikkaa.


title: Kastellin monitoimitalo

text: Kastellin monitoimitalon päiväkodissa on noin 120 lasta ja henkilökuntaa 20, peruskoulun ala- ja yläkoulussa on yhteensä noin 770 oppilasta ja henkilökuntaa noin 65. Myös Kastellin lukiossa on yli 700 oppilasta ja henkilökuntaa 45, koulun erityistehtävänä on toimia urheilulukiona. Oulun aikuislukiossa on noin 350 opiskelijaa ja henkilökuntaa 35. Lisäksi monitoimitalossa on eLukion koordinointi. Koulujen käytössä on yhteensä 89 luokkatilaa ja 9 pienryhmätilaa, monitoimitalon auditorioon mahtuu 250 henkilöä. Kastellin kirjaston lisäksi rakennuksessa ovat nuorisotilat, mukaan lukien kaksi kerhotilaa ja nuorisokahvila.


title: Kastellin monitoimitalo

text: Monitoimitalon liikuntasaleja on neljä. A-kilpasalin pinta-ala on 1 585 neliömetriä, vapaakorkeus 10 metriä, pituus noin 47 metriä ja leveys noin 31 metriä. Sali on jaettavissa kolmeen osaan väliverhoilla. Salin ns. teleskooppikatsomossa on 500 paikkaa ja kiinteässä katsomossa 300 paikkaa. Teleskooppikatsomon ollessa auki salin leveys on noin 26 metriä ja pituus 47 metriä. A-sali on tarkoitettu salibandylle, lentopallolle, koripallolle ja sulkapallolle. B-salin pinta-ala on 737 neliömetriä, sen vapaakorkeus on 8 metriä, pituus noin 32 metriä ja leveys noin 22 metriä. Sali on jaettavissa väliverhoilla kolmeen osaan ja sen lattiapinta on Taraflexiä. Myös B-salissa voidaan pelata salibandyä, lentopalloa, koripalloa ja sulkapalloa. C-salin pinta-ala on 576 neliömetriä, sen vapaakorkeus 8 metriä, pituus noin 25,5 metriä ja leveys noin 22 metriä. Taraflex-pinnoitettu sali on jaettavissa väliverhoilla kahteen osaan. Lentopallon, koripallon ja sulkapallon ohella se on tarkoitettu ryhmäliikuntaan. Noin 150 neliömetrin kokoinen D-sali on yhtenäinen. Lisäksi käytettävissä on noin 130 neliömetrin kuntosali.


title: Auto GP -kausi 2015

text: Auto GP -kausi 2015 oli Auto GP -sarjan kuudes kausi. Kauden piti alkaa 18. huhtikuuta Marokon, Marrakechin katuradalla, mutta 1. huhtikuuta tehtiin päätös että Marokkon kilpailut perutaan.. Kausi alkoi näin ollen 2. toukokuuta, Unkarin Hungaroringillä. Lopulta liian vähäisen osallistujamäärän takia koko loppukausi peruttiin. Näin ollen sarjan mestaruutta ei myönnetty kenellekään.


title: Auto GP -kausi 2015

text: Kaudella ajettiin muun muassa yksi kisaviikonloppu World Touring Car Championship ja yksi Blancpain Endurance Series -osakilpailujen yhteydessä. 1. huhtikuuta ilmoitettiin että kauden avaama Marokkon Marrakechin kilpailut perutaan. Kesäkuussa ilmoitettiin sarja keskeytetyksi liian vähäisen osallistujamäärän takia.


title: Sead Kolašinac

text: Sead Kolašinac (s. 20. kesäkuuta 1993 Karlsruhe, Saksa) on Saksassa syntynyt ja kasvanut bosniahertsegovinalainen jalkapalloilija, joka edustaa valioliigassa pelaavaa Arsenal FC:tä. Vasenjalkaisen Kolašinacin pelipaikka on vasen laitapuolustaja. Hän kuuluu Bosnia ja Hertsegovinan jalkapallomaajoukkueeseen.


title: Sead Kolašinac

text: 2017 kesän siirtoikkunassa Seadin on uutisoitu siirtyvän ilmaiseksi Arsenaliin.


title: Sead Kolašinac

text: Kolašinacin kasvattajaseura on hänen synnyinkaupunkinsa Karlsruhen Karlsruher SC. Schalken nuorten joukkueeseen hän siirtyi vuonna 2011. Pelattuaan kaudella 2012-2013 myös seuran kakkosjoukkueessa Kolašinac debytoi Bundesliigassa syyskuussa 2012 Greuther Fürthiä vastaan. Saman vuoden joulukuussa hän debytoi myös Mestareiden liigassa Montpellier HSC:tä vastaan. Kolašinacista tuli kaudella 2013-2014 seuran avauskokoonpanon pelaaja. Kaudella 2014–2015 hän pelasi Bundesliigassa vain kuudessa ottelussa oltuaan pitkään loukkaantuneena.


title: Sead Kolašinac

text: Nuorten maajoukkueissa synnyinmaataan Saksaa edustanut Kolašinac debytoi vanhempiensa kotimaan Bosnia ja Hertsegovinan jalkapallomaajoukkueessa marraskuussa 2013 Argentiinaa vastaan. Hän kuului valmentaja Safet Sušićin miehistöön vuoden 2014 MM-kisoissa, jonne Bosnia ja Hertsegovina selviytyi ensikertalaisena. Kolašinac pelasi turnauksessa kahdessa ottelussa. Bosnia ja Hertsegovinan avausottelussa Argentiinaa vastaan Maracanãlla Kolašinac teki oman maalin vain kahden minuutin pelin jälkeen ja teki näin historiaa nopeimmalla MM-kisoissa tehdyllä omalla maalilla.


title: Suomalaisia kuvia

text: Suomalaisia kuvia on Kimmo Kaivannon teos vuodelta 1977. Hän teki sen alkujaan matkustajalaiva Finnjetille, jonka pääportaikon seinällä se oli vuoteen 2006. Teos koostuu kahdestakymmenestä öljymaalauksesta. Se on nykyisin esillä Merikeskus Vellamon pääkäytävällä.


title: Norbert Michelisz

text: Norbert Michelisz (s. 8. elokuuta 1984 Mohács) on unkarilainen autourheilija, joka kaudella 2014 kilpailee World Touring Car Championship -luokassa Zengő Motorsportin Honda Civicillä. Ensimmäisen WTCC-kilpailunsa Michelisz ajoi vuonna 2008. Hän on voittanut sarjassa kolme osakilpailua, joista ensimmäisen Macaon kisassa 2010. Micheliszin paras sijoitus sarjan yhteispisteissä on kuudes vuosilta 2012 ja 2013. Marraskuussa 2012 Michelisz saavutti viimeisen kilpailun jälkeen WTCC Independents' Trophyn, joka on merkittävin unkarilaisen autourheilijan saavuttama palkinto.


title: Hong Yong-jo

text: Hong Yong-jo (s. 22. toukokuuta 1982 Pjongjang) on pohjoiskorealainen jalkapalloilija, joka edustaa Pohjois-Korean pääsarjassa pelaavaa 25 April FC:tä. Hong on pelipaikaltaan hyökkäävä keskikenttä. Hän on pelannut Pohjois-Korean jalkapallomaajoukkueessa.


title: Hong Yong-jo

text: Hong edusti vuodet 2004-2007 25 April FC:tä. Vuonna 2007 hän siirtyi Serbian liigan FK Bežanijaan. Hän edusti seuraa vuoden, ennen kuin siirtyi venäläiseen FK Rostoviin. Rostovissa Hong pelasi kolmessa kaudessa 31 ottelua ja teki kolme maalia. Kaksi viimeisintä Rostov-kautta Hong pelasi pääsarjassa. Vuonna 2011 hän palasi takaisin kasvattajaseuraansa 25 April FC:hen.


title: Hong Yong-jo

text: Pohjois-Korean jalkapallomaajoukkueessa Hong debytoi jo vuonna 2002. Hän toimi maansa kapteenina vuoden 2010 MM-kisoissa. Turnauksessa Hong pelasi kaikissa Pohjois-Korean kolmessa ottelussa. Maajoukkueessa Hong on pelannut 69 ottelua ja tehnyt 22 maalia.


title: Jakov Livšits

text: Jakov Abramovitš Livšits (1896 Mozyr, Gomelin maakunta – 1. helmikuuta 1937 Moskova) oli neuvostoliittolainen poliitikko, joka toimi vuosina 1935–1936 Neuvostoliiton apulaisrautatieministerinä. Stalinin vainojen aikana hänet tuomittiin kuolemaan ja teloitettiin.


title: Jakov Livšits

text: Livšits syntyi vuonna 1896 Mozirin kaupungissa, Gomelin maakunnassa nykyisellä Valko-Venäjällä. Hän oli juutalainen. Livšits työskenteli sorvarina vuodesta 1912 ja kuului 1913–1915 sosialistivallankumoukselliseen puolueeseen. Maaliskuussa 1917 hän liittyi bolševikkipuolueeseen ja hänet valittiin sotilaiden ja työläisten neuvostoon. Hän oli mukana Venäjän sisällissodassa (1918–1922) bolševikkien puolella. Vuosina 1935–1936 hän toimi Neuvostoliiton vararautatieministerinä.


title: Jakov Livšits

text: Livšits pidätettiin 16. marraskuuta 1936 syytettynä trotskilaisuudesta. Hän oli yksi syytetyistä toisessa Moskovan oikeudenkäynnissä tammikuussa 1937. Kaikki syytetyt, Livšits mukaan luettuna, tuomittiin kuolemaan 29. tammikuuta 1937. Tuomio pantiin täytäntöön 1. helmikuuta.


title: Jakov Livšits

text: Kirjailija Isaak Babel, joka tunsi Livšitsin, suhtautui tuomioon epätoivoisena:


title: Jakov Livšits

text: Toisaalta Stalin yhdessä puheistaan yritti vakuuttaa Livšitsin olevan syyllinen: ""Livšits oli työläinen, vähätietoinen työläinen, mutta paljastui vakoojaksi...""


title: Jakov Livšits

text: Myös Livšitsin perhe tuomittiin. Hänen vaimonsa Maria Troitskaja ja sisarensa Hinja Livšits olivat vuosina 1937–1945 vankilassa. Tyttäret Galina Troitskaja (1922–2001) ja Marina Troitskaja (s. 1931) lähetettiin lastenkotiin 1937 ja annettiin isoäitinsä huostaan 1938.


title: Jakov Livšits

text: Livšits on haudattu Donskojen hautausmaalle Moskovaan.


title: Siirtohinnoittelu

text: Siirtohinnoittelu tarkoittaa hinnoittelua samaan konserniin kuuluvien yhtiöiden välisissä liiketoimissa. Tällaisia liiketoimia voivat olla esimerkiksi tavaroiden ja palvelujen kauppa, korvaus aineettomien oikeuksien hyödyntämisestä sekä rahoitus. Jos yritys ei noudata markkinaehtoisuuden periaatetta vaan pyrkii välttämään verojen maksamista, verottaja voi oikaista hinnoittelua määräämällä jälkiveroja ja tarvittaessa veronkorotuksia.


title: Siirtohinnoittelu

text:
Eri maiden veroviranomaisille siirtohinnoittelu on erityinen kiinnostuksen kohde, sillä siirtohinnoittelun avulla voidaan harjoittaa veronkiertoa. Esimerkiksi Nokia oli Intian veroviranomaisen hampaissa. Suomalaisten yritysten kokemusten mukaan siirtohinnoittelun ongelmat kiteytyvät oikeusvarmuuden puutteeseen. Verottajan linjauksista ei aina ole tietoa.
Lisäksi verottajan toimintatavat koetaan aggressiivisiksi maailmanlaajuisesti nimenomaan siirtohinnoittelua koskien.


title: Siirtohinnoittelu

text: Jos emoyhtiö antaa lainaa tytäryhtiölleen eri ehdoilla kuin ulkopuoliselle yritykselle, kyse voi olla kielletystä siirtohinnoittelusta.


title: Siirtohinnoittelu

text: Öljy-yhtiö Jukos hyödynsi siirtohinnoittelua Venäjällä verorasituksen pienentämiseksi.


title: Siirtohinnoittelu

text: ATTACin mukaan kehitysmaat menettävät 100 miljardia dollaria verotuloja vuodessa laittoman siirtohinnoittelun vuoksi.


title: Siirtohinnoittelu

text: Suomelta jää saamatta vuosittain n. 1,6 miljardin euron edestä verotuloja vilpillisen siirtohinnoittelun takia, Siirtohinnoittelua harjoittavat yleensä suuret yritykset, joilla on kansainvälistä toimintaa. Yritykset käyttävät vilpilliseen siirtohinnoitteluun myös veroparatiseissa, eli alhaisemman verotuksen maissa sijaitsevia tytäryhtiöitään. Eräs menetelmä on ottaa lainaa esimerkiksi Luxemburgiin sijoitetulta emoyhtiöltä ylisuurella korolla. Kun lainaa ottanut yhtiön Suomen osasto maksaa lainaa takaisin emoyhtiölle, nousee sen liiketulos korkeaksi. Koska laina oli korkeakorkoista saadaan täten keinotekoisesti Suomen yksikön tulos tappiolliseksi, joten veroja ei joudu maksamaan Suomessa vaan niitä maksetaan vain halvan verotuksen maassa toimivassa yrityksen "menestyneessä" haarassa.


title: Maurice Duverger

text: Maurice Duverger (s. 5. kesäkuuta 1917 – 16. joulukuuta 2014) oli ranskalainen juristi, sosiologi ja poliitikko.


title: Maurice Duverger

text: Aloitettuaan työn Bordeauxin yliopistossa hän syventyi poliitiikan tutkimukseen ja vuonna 1948 perusti yhden ensimmäisistä politiikan tutkimuksen tiedekunnista Bordeauxiin. Pariisin yliopiston emeritusprofessorina ja FNSP:n jäsenenä hän on julkaissut monta kirjaa ja artikkelia "Corriere della Sera", "la Repubblica", "El País", ja varsinkin "Le Monde".


title: Maurice Duverger

text: Duverger opiskeli poliittisten järjestelmien ja eri maissa toimivien instituutioiden kehitystä antaen etusijan mieluummin tutkimuksen empiirisille menetelmille kuin filosofiselle päättelylle.


title: Maurice Duverger

text: Hän keksi teorian, joka tuli tunnetuksi Duvergerin lakina. Se määrittää korrelaation enemmistövaalissa käytettävän niin sanotun first-past-the-post-vaalitavan ja kaksipuoluejärjestelmän muotoutumisen välillä. Vuonna 1978 analysoidessaan Ranskan poliittista järjestelmää hän keksi käsitteen semipresidentialismi.


title: Maurice Duverger

text: Vuosina 1989–1994 hän oli Euroopan parlamentin sosialistien ja demokraattien ryhmän jäsen.


title: Maurice Duverger

text: Vuonna 1981 hänet valittiin Serbian tiede- ja taideakatemian jäseneksi.


title: Maurice Duverger

text: Hän liittyi fasistiseen Parti Populaire Français -puolueeseen 20vuotiaana. Hän lopetti lakitieteelliset opintonsa opintonsa Bordeauxissa ja alkoi pitää lakiaiheisia luentoja Poitiersissa vuonna 1942 ja Bordeauxissa seuraavana vuonna. Vuonna 1948 hän perusti Bordeauxissa Institut d'Études Politiquesin. Hän työskenteli myös Institut d'Études Corporatives et Socialesissa.


title: Maurice Duverger

text: Ensimmäisessä julkaisussaan vuonna 1944 hän selosti Ranskan vuoden 1940 hallintomuotoa. Sodan lopulla hän lähentyi vastarintaliikettä ja selosti Ranskan uuden hallituksen legitimiteettiä Libération-sanomalehdessä ja syventyi sosiaalitieteelliseen teoriaan.


title: Maurice Duverger

text: Sodan jälkeen hän opetti laki- ja taloustieteiden laitoksella Pariisissa ja palveli sanomalehtiä "Libération" ja "Le Monde".


title: Jani Helenius

text:
Jani Helenius on suomalainen harmonikansoittaja joka voitti kultaisen harmonikan kilpailun vuonna 1998
. Helenius säestää Reijo Taipaletta hänen keikoillaan.


title: Shake (tanssi)

text: Shake (suom. ”ravistus” eli ”sheikkaaminen”) on yksi 1960-luvun alun lyhytikäisistä muotitansseista.


title: Shake (tanssi)

text: The Shake kuului rocklaulaja Chubby Checkerin tunnetuksi tekemiin muotitansseihin, joista muita ollivat the Twist, the Pony, the Fly ja the Hucklebuck. Shake-tanssi tuli tunnetuksi Yhdysvalloissa vuonna 1963 myös sen mukaan nimettyjen laulujen myötä, kuten Sam Cooken ”Shake” ja Laurel Aitkenin ”Shake”.


title: Shake (tanssi)

text:
Shaken tanssimisohje noilta ajoilta kuuluu seuraavasti:
Aseta toinen jalka tukevasti toisen eteen. Ojenna käsivartesi sivuille ja keinu puolelta toiselle samalla kun nyökytät päätäsi. Ravista ylävartaloasi lantion kohdalta ja ota silloin tällöin sivuttaisaskel vuoroin molempiin suuntiin.


title: Shake (tanssi)

text: Shake-tanssi eli ”sheikkaaminen” mainitaan muun muassa Kari Kuuvan laulussa ”Lärvätsalo Go-go-go” vuodelta 1966 sekä Kari Peitsamon laulussa ”Kauppaopiston naiset” vuodelta 1977.


title: Rappaus

text: Rappaus on rakennuksen pinnoitustapa, jota käytetään yleisimmin harkko-, tiili- ja betonirakenteisissa rakennuksissa peittämään alusrakenteiden pienet epätasaisuudet. Rappaus suojaa myös alusrakenteita säärasitukselta ja mekaaniselta kulumiselta.


title: Rappaus

text: "Lähde:"


title: Darío Verón

text: Darío Anastacio Verón Maldonado (s. 26. heinäkuuta 1979 San Ignacio) on paraguaylainen jalkapalloilija, joka edustaa Primera División de Méxicossa pelaavaa UNAM Pumasia. Vuodesta 2003 seuraa edustanut vasenjalkainen Verón on pelipaikaltaan keskuspuolustaja. Hän on myös UNAMin kapteeni nykyisin. Verón pelasi vuosina 2001-2012 Paraguayn jalkapallomaajoukkueessa.


title: Darío Verón

text: Verón aloitti ammattilaisuransa 12 de Octubressa kotimaassaan Paraguayssa. Vuonna 2001 hän kävi lainalla saman maan Club Guaraníssa. Vuonna 2003 Verón siirtyi chileläiseen Cobreloaan, jossa hän ei pelannut vuottakaan, ennen kuin siirtyi Meksikon liigan UNAM Pumasiin. Cobreloassa Verón voitti ainoalla kaudellaan Chilen mestaruuden. UNAMissa Verón on pelannut lähes 400 ottelua ja voittanut neljästi maan mestaruuden, kolme kertaa Clausuran ja kerran Aperturan. Nykyään Verón toimii myös seuran kapteenina.


title: Darío Verón

text: Verón debytoi Paraguayn jalkapallomaajoukkueessa vuonna 2001. Samana vuonna hän pelasi yhden uransa kolmesta Copa Américasta, muut tulivat vuosina 2007 ja 2011. Vuoden 2011 Copa Américassa Verón sijoittui Paraguayn kanssa toiseksi. Verón edusti maataan myös MM-kisoissa 2010, jossa hän pelasi yhden ottelun, puolivälierässä tulevaa maailmanmestaria, Espanjaa vastaan. Verón lopetti maajoukkuepelit vuonna 2012 53 maaottelun ja yhden maaottelumaalin jälkeen.


title: Ne naiset! Ne naiset!

text: Ne naiset! Ne naiset! (myös Vuoden 1934 nainen tai Vuoden nainen; ) on vuonna 1934 ensi-iltansa saanut Ray Enrightin ohjaama yhdysvaltalainen musikaalikomediaelokuva, jonka pääosia näyttelevät Ruby Keeler, Dick Powell, Joan Blondell, ZaSu Pitts, Guy Kibbee ja Hugh Herbert. Elokuvan musikaalinumerot loi ja ohjasi Busby Berkeley, ja Warner Bros. oli elokuvan tuotanto- ja levittäjäyhtiönä.


title: Ne naiset! Ne naiset!

text: Elokuva kertoo uskonpuhdistajan tyttärestä, joka saa pääosan skandaalimaisesta Broadway-show’sta.


title: Ne naiset! Ne naiset!

text: Busby Berkeley suunnitteli, lavasti ja ohjasi elokuvan musikaalinumerot. Elokuvan "Ne naiset! Ne naiset!" tekoon mennessä Berkeley oli saanut oman yksikön WB:llä menestyselokuvien "", "Shanghai Lil" ja "Kultakalat 1933" ansiosta.


title: Ne naiset! Ne naiset!

text: Alun perin Archie Mayon oli tarkoitus ohjata elokuva, mutta lopulta Ray Enright sai työn viikkoa ennen kuvauksien alkua. WB olisi halunnut Broadway-tanssija Eleanor Powellin tekemään elokuvaan erikoisnumeron, mutta Powell kieltäytyi tarjouksesta.


title: Ne naiset! Ne naiset!

text: "Ne naiset! Ne naiset!" -elokuvan kuvaukset alkoivat WB:n studioilla Kalifornian Burbankissa 28. maaliskuuta 1934. Kun ohjaaja Ray Enright oli saanut päätökseen oman työnsä huhtikuun puolessa välissä, Busby Berkeley jatkoi seuraavaksi musikaalinumeroiden parissa. Musikaalinumeroita valmisteltiin ja kuvattiin heinäkuun 3. päivään asti. Kun musikaalinumeroa ”The Girl at the Ironing Board” kuvattiin, numeron esiintyjä Joan Blondell oli seitsemännellä kuulla raskaana. Elokuvan kuvaaja ja Blondellin aviomies George Barnes piti huolen siitä, että Blondellin raskaus ei näy filmillä.


title: Ne naiset! Ne naiset!

text: "Ne naiset! Ne naiset!" sai Yhdysvaltain ensi-iltansa 16. elokuuta 1934, ja maanlaajuinen teatteriensi-ilta oli 1. syyskuuta 1934. Vuonna 1989 kappale ”I Only Have Eyes for You” voitti ASCAP Film and Television Music -palkinnon. Warner Home Video julkaisi elokuvan ensimmäistä kertaa DVD:nä Yhdysvaltain markkinoille 21. maaliskuuta 2006.


title: Mezzo Mix

text: Mezzo Mix on The Coca-Cola Companyn valmistama kolan ja appelsiinin makuinen virvoitusjuoma, joka julkaistiin ensimmäisen kerran vuonna 1973 Saksassa. Mezzo Mixiä on saatavana sokeria sisältävällä perus-Mezzo Mixinä ja sokerittomana Mezzo Mix Zerona. Juoman tunnuslause on "Cola küsst Orange" (). Suomeen Mezzo Mix tuli vuonna 2010. Juoma on suosittu monessa Keski-Euroopan maassa, etenkin Saksassa. Mezzo Mix on hieman samanlainen kuin myös Coca-Cola Companyn valmistama Coca-Cola Orange.


title: Pahangin sulttaani

text: Pahangin sulttaani on Malesian Pahangin osavaltion hallitsija. Sulttaani toimii myös vuorollaan Malesian kuninkaana.


title: Pahangin sulttaani

text: Malakan sulttaanikunta valloitti Pahangin siamilaisilta 1400-luvulla. Sitä ennen aluetta hallitsivat Siamin suunnalta tulleet hallitsijat. Malakan sulttaanin Mansur Shahin vanhin poika Muhammad Shah perusti Pahangin sulttaanikunnan. Tämä oli tehty perinnöttömäksi syyllistyttyään murhaan. Hänen sukunsa hallitsi 1600-luvulle asti, jolloin Aceh hyökkäsi maahan. Tämän jälkeen aluetta hallitsi Johoren sulttaanikunta ja Pahangin hallitsijat omaksuivat nimityksen "Bendahara" joka oli perinteinen johorelainen hallitsijan arvonimi.


title: Pahangin sulttaani

text: Nykyinen Pahangin kuningashuone polveutuu myös Johoren kuningashuoneesta. 1800-luvulla Johoren sulttaanikunnan heikkeneminen johti siihen, että vuonna 1853 Tun Muhammad Tahir luopui uskollisuudestaan Johorin sulttaania kohtaan ja julisti itsensä Pahangin itsenäiseksi hallitsijaksi. Hänen veljensä Ahmad kiisti perimysjärjestyksen ja maassa koettiin sisällissota kruununperimysjärjestyksestä. Sen tuloksena Ahmad nousi valtaistuimelle ja karkotti veljensä maasta vuonna 1863. Hän otti itselleen sulttaanin arvonimen vuonna 1884, seitsemän vuotta sen jälkeen kun Johorin viimeinen Bendahara-dynastian sulttaani kuoli. Hänen jälkeensä Pahangia ovat johtaneet hänen jälkeläisensä.


title: Gordon Schildenfeld

text: Gordon Schildenfeld (s. 18. maaliskuuta 1985 Šibenik, Jugoslavia) on kroatialainen jalkapalloilija, joka edustaa Kroatian pääsarjan GNK Dinamo Zagrebia. Pelipaikaltaan oikeajalkainen Schildenfeld on keskuspuolustaja. Hän kuuluu myös Kroatian jalkapallomaajoukkueeseen. Schildenfeld on 191 cm pitkä.


title: Gordon Schildenfeld

text: Schildenfeld aloitti ammattilaisuransa kotikaupunkinsa Šibenikin HNK Šibenikissä. Hän edusti seuraa vuodet 2001-2007. Vuonna 2007 Schildenfeld siirtyi Kroatian suurseuraan Dinamo Zagrebiin. Hän pelasi seurassa vain kauden, jonka aikana tilille tuli 32 ottelua ja liigan sekä cupin voitto. Vuonna 2008 Schildenfeld siirtyi Turkkiin ja Beşiktaş JK:n riveihin. Ura turkkilaisseurassa ei auennut ja pääosan Beşiktaş-ajastaan Schildenfeld vietti lainalla MSV Duisburgissa ja Sturm Grazissa, joista viimeksi mainitussa tuli Itävallan cup-voitto. Vuonna 2010 Schildenfeld siirtyi pysyvällä sopimuksella Sturm Graziin. Sielläkin hän pelasi vain yhden kauden, jonka aikana pelejä kertyi 36 ja lisäksi tuli myös Itävallan Bundesliiga -mestaruus. Kesällä 2011 Schildenfeld siirtyi Saksan 2. Bundesliigassa pelanneeseen perinneseura Eintracht Frankfurtiin, jonka Schildenfeld nosti takaisin Bundesliigaan pelattuaan 33 ottelua kauden aikana. Seuraavaksi, vain yhden Eintracht-kauden jälkeen Schildenfeld siirtyi Venäjän valioliigaan ja FK Dynamo Moskovan joukkueeseen. Vuonna 2013 Schildenfeld siirtyi lainalle kreikkalaiseen PAOK FC:hen saatuaan Venäjällä vähän peliaikaa. Elokuussa 2013 hänen palattuaan lainalta takaisin Moskovaan Schildenfeld siirtyi takaisin Kreikkaan, nyt lainasopimuksella Panathinaikos FC:n riveihin. Panathinaikosissa Schildenfeld voitti Kreikan cupin vuonna 2014.


title: Gordon Schildenfeld

text: Schildenfeld pelasi yhden ottelun Kroatian alle 21-vuotiaiden maajoukkueessa vuonna 2006. Debyytti Kroatian jalkapallomaajoukkueessa tapahtui marraskuussa 2009 Liechtensteiniä vastaan. Schildenfeld kuului Kroatian joukkueeseen vuoden 2012 EM-kisoissa, joissa hän pelasi kaikissa Kroatian kolmessa ottelussa, ja 2014 MM-kisoissa, joissa hän ei kuitenkaan päässyt kentällä yhdessäkään Kroatian kolmesta ottelusta. Hän on pelannut maajoukkueessa 23 ottelua tehden yhden maalin.


title: Ahmad Shah

text: Ahmad Shah ibni Abu Bakar on Pahangin sulttaani ja Malesian seitsemäs kuningas. Hän toimi kuninkaan virassa vuosina 1979-1984.


title: Nicolas Gilsoul

text: Nicolas Gilsoul (s. 5. helmikuuta 1982) on belgialainen autourheilija. Kaudella 2015 hän toimii Hyundain tehdastallissa Thierry Neuvillen kartanlukijana.


title: Nicolas Gilsoul

text: Gilsoulin ensimmäinen ralli oli Monte Carlo -ralli vuonna 2007. Ensimmäisen MM-rallivoittonsa Gilsoul saavutti Neuvillen kanssa vuoden 2014 Saksan rallissa. Voitto oli ensimmäinen myös Hyundaille ja Neuvillelle. Erikoiskoevoittoja Gilsoulilla on yhteensä 39 kappaletta.


title: Miika Hosio

text: Miika Hosio (s. 27. kesäkuuta 1989) on suomalainen futsalpelaaja, joka edustaa Italian toiseksi korkeimmalla sarjatasolla pelaavaa Mantova Calcio a5 seuraa. Hosio siirtyi Italiaan Futsal-liigassa pelaavasta espoolaisesta Golden Futsal Teamista joulukuussa 2018.


title: Miika Hosio

text:
Uransa alussa Hosio edusti FTK:ta ja Sievi Futsalia. Kaudet 2011–2015 Hosio pelasi Kampuksen Dynamossa iskien tuona aikana tehot 117+63 pelaamissaan 102:ssa ottelussa. Hosio myös voitti Dynamon paidassa Futsal-liigan pistepörssin kaudella 2014-2015 (35+22=57). Kauden 2015-2016 Hosio pelasi espoolaisen Golden Futsal Teamin paidassa. Kauden 2016-2017 alkupuoliskon Hosio pelasi Italiassa Serie B:n G.S. Giovinazzo C5 -joukkueessa. Joulukuussa 2017 Hosio allekirjoitti loppukauden mittaisen sopimuksen Kampuksen Dynamon kanssa.
Hosio pelaa myös Suomen futsalmaajoukkueessa, jossa on kertynyt 60 ottelua ja 26 maalia.


title: Miika Hosio

text: Hosio on pelannut myös jalkapalloa. Viimeksi hän edusti Kakkosessa pelannutta Jämsänkosken Ilvestä. Jalkapallossa Hosion pelipaikka on keskikenttäpelaaja.


title: Matthew Kennedy

text: Matthew L. Kennedy (s. 14. maaliskuuta 1957 Redding, Kalifornia) on yhdysvaltalainen kirjailija, elokuvahistorioitsija ja antropologi.


title: Matthew Kennedy

text: Kennedy kävi Shasta High Schoolia ja opiskeli teatteritaidetta Los Angelesin Kalifornian yliopistossa, josta hän valmistui vuonna 1979. San Franciscossa hän jatkoi opiskelua ja esiintyi koreografi Margaret Jenkinsin Dance Companyssa, jonka jälkeen Kennedy muutti New Yorkiin opiskelemaan ja esiintymään "Jonathon Apples + Companyn" kanssa. Vuonna 1992 Kennedy valmistui Davisin Kalifornian yliopistosta, jossa hän kävi antropologian tutkinnon. Kennedy opettaa antropologiaa ja elokuvan historiaa San Franciscon collegessa ja San Franciscon konservatoriossa. Hän aloitti collegessa vuonna 1993 ja konservatoriossa vuonna 2004.


title: Matthew Kennedy

text: Kennedyn teoksiin lukeutuvat muun muassa "Marie Dressler: A Biography" (1999), "Edmund Goulding’s Dark Victory: Hollywood’s Genius Bad Boy" (2004), "Joan Blondell: A Life Between Takes" (2007) ja "Roadshow! The Fall of Film Musicals in the 1960s" (2014). Kennedyn elokuvan historiaa koskevat kirjat ovat saaneet paljon kehuja. Kennedy on kirjoittanut myös artikkeleita lukuisiin sanoma- ja aikakauslehtiin. Hän on saanut myös palkintoja kirjoituksistaan ja opetuksestaan. Kennedy asuu nykyään San Franciscossa.


title: Hauras (albumi)

text: Hauras on Hectorin vuonna 2014 julkaistu 22. studioalbumi. Se julkaistiin 31. lokakuuta 2014 levymerkillä Sony Music. Levy myi kultaa jo ennakkomyynnissä. Se nousi Suomen listaykköseksi viikon ajaksi.


title: Pinkkiruusu

text:
Sosialidemokraattinen HLBT-yhdistys – Pinkkiruusu ry on seksuaali- ja sukupuolivähemmistöjen aseman sekä oikeuksien parantamista ajava poliittinen HLBT-yhdistys.
Yhdistys on perustettu vuonna 2006. Yhdistyksen ensimmäisenä puheenjohtajana toimi Jani Ryhänen.
Puheenjohtajana vuosina 2012, 2013 ja 2014 toimii Pauliina Painilainen.


title: Pinkkiruusu

text: Yhdistyksen tavoitteena on yhteiskunta, jossa ei esiinny seksuaali- ja sukupuolivähemmistöihin kohdistuvaa välillistä tai välitöntä syrjintää.


title: Pinkkiruusu

text: Pinkkiruusu ry on ajanut julkisuudessa verenluovutuksessa miesten välisestä seksistä aiheutuvan karenssin järkevöittämistä ja vaatinut, että SDP nostaa Venäjän huonontuneen ihmisoikeustilanteen esiin kansainvälisissä valtiojohdon tapaamisissa sekä kansallisesti.


title: Pinkkiruusu

text: Yhdistys toimii läheisessä yhteistyössä SDP:n sekä sosialidemokraattisten nuoriso- ja opiskelijajärjestöjen kanssa, mutta on itsenäinen järjestö.


title: Paavo Lehtonen

text: Paavo Olavi Lehtonen (14. kesäkuuta 1935 Tampere – 1. toukokuuta 2005 Helsinki) oli suomalainen filosofian lisensiaatti, arvostelija ja suomentaja.


title: Paavo Lehtonen

text: Lehtonen suomensi erityisesti englanninkielistä kaunokirjallisuutta, ja hän toimi myös televisio-ohjelmien suomentajana. Hän kirjoitti esseitä ja arvosteluja sekä opetti kirjallisuutta Helsingin yliopistossa.


title: Paavo Lehtonen

text: Lehtonen esiintyi pienessä sivuosassa juhlissa melonia syövänä miehenä Maunu Kurkvaaran 1963 ohjaamassa elokuvassa "Meren juhlat".


title: Selangorin sulttaani

text: Selangorin sulttaani on Malesian Selangorin osavaltion hallitsija. Sulttaani toimii myös vuorollaan Malesian kuninkaana.Selangorin kuningashuoneen sulttaanit polveutuvat 1700-luvulla maan perustaneista bugislaisista.


title: Selangorin sulttaani

text: Selangorin sulttaanikunta perustettiin 1700-luvulla, kun Malakan niemimaalle tulleet bugislaiset perustivat Selangorin sulttaanikunnan vuonna 1745. Vuonna 1766 Perakin sulttaani tunnusti Selangorin olemassaolon. Selangorin ensimmäinen hallitsija oli sulttaani Salahuddin Shah (Raja Lumu). Selangoria ovat hänen jälkeensä hallinneet hänen jälkeläisensä.


title: Selangorin sulttaani

text: Maan historian alkuaikoina Malaijien saaristoa hallinneiden hollantilaisten ja malaijihallitsijoiden edut olivat usein ristiriidassa keskenään, ja maan toinen sulttaani Ibrahim karkotettiin Selangorista vuonna 1786. Hänen sallittiin palata kaksi vuotta myöhemmin.


title: Selangorin sulttaani

text: Britannian siirtomaavallan aikana Selangorin rikkaat tinavarannot houkuttelivat maahan kiinalaisia työskentelemään tinakaivoksille. Tämä johti lopulta bugislaisten ja kiinalaisten välillä käytäviin taisteluihin, jotka johtivat siihen että britit puuttuivat alueen hallintaan, ja Selangor liittyi Britannian perustamaan Liittoutuneisiin malaijivaltioihin 1874, jolloin sulttaanin neuvonantajaksi tuli brittiläiset edustajat.


title: Selangorin sulttaani

text: Toisen maailmansodan aikana Japani valloitti Malakan niemimaan ja japanilaiset puuttuivat myös Selangorin hallintoon. Japanilaismiehityksen aikana sulttaani Hisamuddinin tilalle nimitettiin hänen veljensä Musa Ghiatuddin Riayat Shah. Sodan jälkeen Hisamuddin palautettiin valtaan.


title: Erkki Elorinne

text: Erkki Veli Elorinne (s. 20. heinäkuuta 1935 Mikkeli) on suomalainen kirjailija.


title: Ken McKenzie Award

text: Ken McKenzie Award on American Hockey Leaguessa jaettava palkinto. Se annetaan toimihenkilölle, joka on kauden aikana markkinoinut joukkuettaan huomattavasti. Palkinto kantaa The Hockey Newsin perustajan sekä pitkäaikaisen kustantajan Ken McKenzien nimeä.


title: Ernest Gellner

text: Ernest Andre Gellner (9. joulukuuta 1925 Pariisi, Ranska – 5. marraskuuta 1995 Praha, Tšekki) oli tšekkiläis-brittiläinen filosofi, antropologi ja sosiologi. Gellner tunnettiin kärkevänä kriittisen rationalismin puolustajana, joka arvosteli epätieteellisinä pitämiään ajattelutapoja ja oppijärjestelmiä. Hänen työnsä koskettaa monia aloja.


title: Ernest Gellner

text: Gellner oli lähtöisin tšekinjuutalaisesta perheestä, vaikka syntyikin Pariisissa. Hän vietti lapsuutensa Prahassa ja kävi englanninkielistä koulua. Saksan miehitettyä Tšekkoslovakian vuonna 1939 Gellnerin perhe muutti Englantiin. Toisen maailmansodan loppuvaiheessa Gellner liittyi vähäksi aikaa Tšekkoslovakian armeijaan, mutta palasi sitten opiskelemaan Oxfordin yliopistoon. Valmistuttuaan hän siirtyi 1949 opettajaksi London School of Economicsiin, jossa hänestä tuli 1962 filosofian professori. Hän jatkoi virassa vuoteen 1984, jolloin siirtyi sosiaaliantropologian professoriksi Cambridgen yliopistoon. Gellner jäi vuonna 1993 eläkkeelle Cambridgesta ja palasi vanhaan kotikaupunkiinsa Prahaan johtamaan Keski-Euroopan yliopiston alaista nationalismin tutkimuskeskusta. Hän kuoli kaksi vuotta myöhemmin sydänkohtaukseen Prahan lentoasemalla 69-vuotiaana.


title: Ernest Gellner

text: Gellner herätti ensi kerran huomiota julkaistessaan vuonna 1959 kiistellyn teoksen "Words and Things", jossa hän arvosteli kovin sanoin Oxfordin yliopistossa tuolloin vallitsevana kielifilosofisena suuntauksena ollutta arkikielen filosofiaa. Gellner kiinnostui 1950-luvulla Bronislaw Malinowskin empiirisestä antropologiasta. Juuri antropologian kautta hän löysi mielenkiintonsa kohteeksi yleismaailmalliset kulttuuri-ilmiöt. Gellnerin seuraavina vuosikymmeninä julkaisemat tutkimukset käsittelivät monia eri aiheita. Hän piti arvokkaimpana empiirisesti kerättyä tutkimustietoa, mutta hänen ainoaksi omaksi kenttätutkimuksekseen jäi tutkimus Marokon heimoyhteisöistä. Tärkeimmissä tutkimuksissaan hän sen sijaan kehitteli vertailun avulla teoreettisia analyyseja hyvin laajoista aiheista.


title: Ernest Gellner

text: Gellner suhtautui inholla ”suljettuihin” aatejärjestelmiin, kuten kommunismiin. Hänen on sanottu kannattaneen Karl Popperin vaatimusta avoimesta yhteiskunnasta. Gellnerin mukaan myös esimerkiksi psykoanalyysi oli epätieteellistä, koska se ei ollut avointa tieteelliselle kritiikille. 1990-luvulla Gellner ajautui näkyvään tieteelliseen kiistaan Edward Saidin kanssa. Hän ei hyväksynyt Saidin teoriaa orientalismista, koska hänen mielestään pelkät ajatukset eivät voineet johtaa maailmaa. Gellner arvosteli viimeisinä vuosinaan Thatcherin ajan Britannian oikeistolaista politiikkaa ja oli lähellä monia brittiläisiä vasemmistoälyköitä, vaikka tuomitsikin myös marxilaisen ajattelun.


title: Ernest Gellner

text: Eräs Gellnerin tunnetuimmista töistä on hänen analyysinsa nationalismista. Nationalismintutkijoiden joukossa hänet luetaan niin sanottuun modernistien koulukuntaan, ja hänen teoriaansa on luonnehdittu myös funktionalistiseksi. Hän esitteli teoriansa ensi kerran jo 1964, mutta tunnetuksi se tuli vuonna 1983 ilmestyneestä teoksesta "Nations and Nationalism", jossa hän oli kehitellyt sen valmiiseen muotoonsa. Gellner määritteli nationalismin poliittiseksi periaatteeksi, jonka mukaan poliittiset yksiköt (valtiot) on sovitettava kansallisiin yksiköihin. Hän näki nationalismin selityksen ennen kaikkea taloudellisessa kehityksessä ja piti aatehistoriallista kehitystä sen kannalta merkityksettömänä. Hänen mukaansa nationalismin synty oli seurausta teollistumisen aiheuttamasta rationalisoinnin tarpeesta, joka pakotti hävittämään maatalousyhteiskunnassa paikallisyhteisöjen ja säätyjen välillä vallineet kulttuurierot ja johti vaatimuksiin yksikielisyydestä sekä kulttuurisesta yhdenmukaisuudesta kussakin valtiossa. Gellnerin mukaan nationalismin opillinen sisältö on virheellistä, mutta yhteiskunnallisten syiden vuoksi sen syntyminen on väistämätöntä eikä siitä voida päästä eroon. Hän korosti myös sitä, etteivät kansakunnat ole olemassa luonnostaan, vaan nationalismi luo ne. Gellnerin teoriaa nationalismista kritisoi myöhemmin muun muassa hänen entinen oppilaansa Anthony D. Smith.


title: Ristimäen hautausmaa (Viipuri)

text: Ristimäen hautausmaa sijaitsee Viipurin keskustan itäpuolella entisen Ristimäen kaupunginosan alueella. Vuonna 1798 perustettu hautausmaa jäi pois käytöstä, kun kaupunki menetettiin Neuvostoliitolle jatkosodan jälkeen. Nykyään siitä on jäljellä enää pieni alue hautausmaan läntisimmästä osasta, joka sekin on hoidon puutteessa pahoin villiintynyt. Lisäksi lukuisia muistomerkkejä on vuosikymmenten kuluessa vaurioitunut ja hävitetty.


title: Ristimäen hautausmaa (Viipuri)

text: Ristimäen hautausmaa sijaitsee pari kilometriä Viipurin keskustan itäpuolella Pietariin johtavan maantien A125 varrella. Se syntyi Sorvalin hautausmaan tapaan, kun Venäjän senaatti oli 1772 kieltänyt kirkkoihin hautaamisen. Molemmat uudet hautausmaat otettiin käyttöön vuonna 1798, mutta joidenkin lähteiden mukaan ensimmäiset hautaukset olisi Ristimäelle tehty jo yhdeksän vuotta aikaisemmin.


title: Ristimäen hautausmaa (Viipuri)

text: Sekä Sorvalissa että Ristimäellä oli katolisia lukuun ottamatta omat alueet kaikille Viipurin eri etnisiä ryhmiä ja uskontokuntia edustaneille asukkaille. Lähimpänä kaupunkia oli ruotsalais-saksalaisen seurakunnan alue ja sen jälkeen tulivat ortodoksien sekä maaseurakunnan hautausmaat. Itäisimpänä oli kaupunkiseurakunnan alue. Myös juutalaisella seurakunnalla ja islaminuskoisilla oli Ristimäessä omat pienemmät hautausmaansa. Vuonna 1936 hautausmaalle valmistui ortodoksinen Kaikkien pyhien kirkko, jonka olivat suunnitelleet arkkitehdit Uno Ullberg ja N. A. Nikulin. Se tuhoutui talvisodan aikana vuonna 1940 neuvostojoukkojen tykistötulessa.


title: Ristimäen hautausmaa (Viipuri)

text: Viipurin taistelun yhteydessä 20. kesäkuuta 1944 hautausmaan ympäristössä käytiin taisteluja kaupunkiin tunkeutuvia neuvostojoukkoja vastaan. Karjalan kannakselle rakennettu sisin puolustuslinja eli VKT-linja kulki Ristimäen hautausmaan keskiosan kautta läheiselle Kelkkalan raviradalle.


title: Ristimäen hautausmaa (Viipuri)

text: Ristimäen hautausmaan läheisyydessä sijaitsee Suomalaisten punakaartilaisten muistomerkki, joka on pystytetty sisällisodan aikana teloitettujen punaisten hautapaikalle.


title: Ristimäen hautausmaa (Viipuri)

text: Ristimäen hautausmaalle on haudattu lukuisia tunnettuja viipurilaisia, kuten suomenkielisen kirjallisuuden isänä pidetty Jaakko Juteini, suurliikemies Juho Lallukka, kirjojenkeräilijä Matti Pohto, keksijä Kyösti Kylälä, aktivisti Artturi Salovaara sekä kauppaneuvos Feodor Sergejeff. Hautausmaalla oli myös useiden varakkaiden kauppiassukujen, kuten Alenevien, Zhavaronkovien, Moskvinien ja Tshusovien, näyttävät sukuhaudat. Monet Ristimäen haudoista ovat aikojen kuluessa hävinneet, eikä esimerkiksi Juteinin hautaa ole etsinnöistä huolimatta löydetty. Joitakin hautamuistomerkkejä on siirretty Suomeen, kuvanveistäjä Emil Wikströmin tekemä Juho ja Maria Lallukan muistomerkki siirretiin Lappeenrannan Vanhalle hautausmaalle vuonna 1986 ja Matti Pohdon hautamuistomerkki Kansalliskirjaston puistikkoon Helsinkiin vuonna 1988.


title: Ristimäen hautausmaa

text: Ristimäen hautausmaa voi viitata seuraavin paikkoihin:


title: Chiloglanis fasciatus

text: Chiloglanis fasciatus on ripsimonneihin kuuluva kalalaji. Sitä tavataan eteläisen Afrikan joissa, ja se käyttää ravinnokseen selkärangattomia ja levää kivien ja kasvien pinnalta.


title: Chiloglanis fasciatus

text: "C. fasciatus" -lajin vartalo on hoikka ja peräpäähän kapeneva. Pää on voimakkaan kaareva, ja suu on hartiavyön alapuolella. Leuan alapuolella olevat viiksisäikeet ovat melko pitkät, ja suussa on korkeintaan kahdeksan hammasta. Vartalo on väritykseltään läpikuultavan valkoinen, ja siinä on tummanruskeita kuviontia. Lisäksi evissä on tummanruskeita raitoja. Suurimmillaan laji kasvaa 6,4 senttimetriä pitkäksi.


title: Chiloglanis fasciatus

text: "C. fasciatus" elää Sambesin yläjuoksulla sekä Okavango- ja Cuandojoissa Angolan, Namibia, Sambian ja Botswanan alueilla.


title: Chiloglanis fasciatus

text: Lajia on tavattu kivisistä koskista, jokitörmien kallioilta ja päävirran reunakasvillisuuden joukosta. Se syö pieniä selkärangattomia ja levää kivien ja kasvien pinnalta.


title: Indonesian kiinalaiset

text: Indonesian kiinalaiset ovat nimensä mukaan Indonesiassa asuvia kiinalaisia. Vuoden 2010 väestönlaskennan mukaan heitä oli 2 832 510, eli noin 1,2 % koko maan väestöstä. Kiinalaisilla on historiaa Indonesiassa jo 1400-luvulta lähtien, mutta suurin osa heistä muutti maahan vasta sen ollessa osa Alankomaiden Itä-Intiaa.


title: Indonesian kiinalaiset

text: Kiinalaisia tiedetään olleen nykyisen Indonesian alueella jo 1400- ja 1500-luvuilla. Tuolloin kiinalaisyhteisöt muodostuivat lähinnä kiinalaisista muslimeista. He kuitenkin sulautuivat ajan myötä ympäröivään paikalliseen väestöön. Alankomaalaisissa lähteissä mainitaan Jaavan saarella ja etenkin sen pohjoisosissa olleen kiinalaisyhteisöjä. He olivat lähinnä kauppiaita ja koska he eivät olleet tuoneet naisia mukanaan, he avioituivat lähinnä paikallisten kanssa. Näin muodostuneet yhteisöt tulivat tunnetuiksi nimellä peranakan-kiinalaiset. Alankomaalaisten otettua vallan käsiinsä Alankomaiden Itä-Intiassa kiinalaiset menestyivät paitsi kauppiaina, myös plantaasien omistajina ja käsityöläisinä Bataviassa (nyk. Jakarta). Vuonna 1740 alankomaalaiset ja paikalliset sotilaat tappoivat noin 10 000 kiinalaista kaupungissa verilöylyssä, joka jäi siirtomaakauden pahimmaksi kiinalaisvastaiseksi välikohtaukseksi. 1800-luvulla kiinalaisia muutti alueelle etenkin hokkienkiinaa puhuvia kiinalaisia Fujianista ja kiinalaisasutus levisi Jaavan lisäksi muille saarille, kuten Sumatralle ja Borneolle. Uudet muuttajat tulivat tunnetuiksi totok-kiinalaisina erotukseksi aiemmin saapuneista peranakan-kiinalaisista.


title: Indonesian kiinalaiset

text: Vuonna 1930 suoritetun väestönlaskennan mukaan kiinalaisia oli 1 233 214, eli noin 2 % koko väestöstä. Heistä noin puolet asui Jaavalla ja Maduralla, loput muilla saarilla. 1900-luvun alulta lähtien Indonesiaan oli tullut myös vanhojen hokkienkiinaa puhuneiden kiinalaisten lisäksi hakka- ja kantoninkiinaa puhuneita kiinalaisia. Japani miehitti Alankomaiden Itä-Intian ja heidän antautuessaan vuonna 1945 indonesialaiset alkoivat valmistella itsenäisyyttä Sukarnon johdolla. Alankomaiden yrittäessä perustaa siirtomaahallintoaan uudelleen syttyi Indonesian itsenäisyyssota. Puolisotilaallisten joukot surmasivat kiinalaisia ja tuhosivat heidän omaisuuttaan.


title: Indonesian kiinalaiset

text: Maan sittemmin itsenäistyttyä ja Sukarnon noustua presidentiksi kysymykseksi nousi kiinalaisten kansalaisuus. Kiinalaiset alkoivat poliittisten liikkeiden kautta ajaa asemaa itselleen "sukuna", eli etnisenä ryhmänä Indonesian alkuperäisväestön tapaan. Suharton noustua valtaan vuonna 1965 maan kommunistista puoluetta ja sen monia kiinalaisia kannattajia vainottiin. Suharton aikana myös kiinalaiset koulut suljettiin ja kiinankieliset julkaisut lakkautettiin. Vasta presidentti Abdurrahman Wahid salli niiden jatkaa toimintaansa. Kiinalaisvastaisia hyökkäyksiä tapahtui myös toukokuun 1995 levottomuuksissa.


title: Indonesian kiinalaiset

text: Peranakan-kiinalaiset puhuvat kotonaan yleensä malaijia, kun taas totok-kiinalaiset puhuvat edelleen kiinaa. Kiinaa opetetaan useissa koululaitoksissa ja sillä julkaistaan useita lehtiä, sekä televisio- ja radio-ohjelmia. Suurimmassa osassa Indonesian kaupungeista on kiinalaiset kaupunginosat, jotka tunnetaan nimellä "Pecinan". Jakartan kiinalaiskaupunginosa tunnetaan puolestaan nimellä "Glodok". Indonesian kiinalaiset ovat kungfutselaisia, taolaisia ja buddhalaisia, joiden lisäksi osa on kääntynyt muslimeiksi ja kristinuskoon. Koska kansalaisuuspapereihin tarvitaan tieto uskonnosta,moni kiinalainen ilmoittaa uskonnokseen yksinkertaisesti buddhalaisuus, vaikka he harjoittaisivatkin jotain muuta uskoa.


title: Suolakkokasvi

text: Suolakkokasvi eli halofyytti on kasvilaji, joka pystyy kestämään suolaisia elinympäistöjä. Suolakkokasvit voivat erittää ylimääräisen suolan suolarauhasten tai takkokarvojen avulla tai laimentaa solujen suolapitoisuutta korkealla vesipitoisuudella. Suolakkokasvit voidaan jakaa kahteen ryhmään, ehdolliset suolakkokasvit vain sietävät suolaisuutta, mutta ehdottomat suolakkokasvit vaativat suolan tietyn vähimmäispitoisuuden.


title: Suolakkokasvi

text: Suolakkokasvien lajimäärää on vaikea arvioida, koska varsinaista rajanvetoa suolapitoisuudelle, jonka jälkeen kasvi luokitellaan suolakkokasviksi, on vaikea tehdä. Lajeja kuitenkin on suhteellisen vähän, ehkä noin 5 000–6 000, eli kaksi prosenttia kaikista koppisiemenisistä. Eniten suolakkokasveja löytyy savikkakasveista. Lisäksi heinä-, herne- ja asterikasveissa on runsaasti suolakkokasvilajeja. Suomen rannikoiden suolakkokasvoja ovat esimerkiksi meriratamo, suola-arho ja merisuolake.


title: Pauli Kojo

text: Pauli Kojo (s. 14. elokuuta 1935 Simpele) on suomalainen kirjallisuustoimittaja, kääntäjä ja kirjailija.


title: Pauli Kojo

text: Kojo toimi Otavan julkaiseman Mitä Missä Milloin -vuosikirjan päätoimittajana 1971–1984.


title: Liiketoimintakielto

text: Liiketoimintakielto on turvaamistoimi, jonka avulla pyritään estämään epätervettä liiketoimintaa harjoittavan luonnollisen henkilön toiminta yrityselämässä. Henkilö voidaan määrätä liiketoimintakieltoon, jos hän on liiketoiminnassa olennaisesti laiminlyönyt siihen liittyviä lakisääteisiä velvollisuuksia, tai jos hän on liiketoiminnassa syyllistynyt rikolliseen menettelyyn, jota ei voida pitää vähäisenä, ja hänen toimintaansa on kokonaisuutena arvioiden pidettävä velkojien, sopimuskumppaneiden, julkisen talouden taikka terveen ja toimivan taloudellisen kilpailun kannalta vahingollisena.


title: Liiketoimintakielto

text:
Liiketoimintakielto määrätään käytännössä miltei yksinomaan rikoksen tai rikokseksi luokiteltavan
teon perusteella. Liiketoimintakielto määrätään talousrikoksissa rikoksesta saadun tuomion lisäksi. Yleisimmät liiketoimintakiellon perusteena olevat talousrikokset ovat velallisen rikokset (RL 39 luku), verorikokset (RL 29 luku) ja kirjanpitorikokset (RL 39 luku). Liiketoimintakiellon määräämisen perusteena on pääsääntöisesti useampi kuin yksi rikos.


title: Liiketoimintakielto

text: Liiketoimintakieltoon voidaan määrätä vähintään kolmeksi ja enintään seitsemäksi vuodeksi. Tuomioistuimet määräävät Suomessa vuosittain noin 200 kieltoa. Kielto voi estää aiemmin harjoitetun ammatin jatkamisen ja aiheuttaa siten työttömyyttä.


title: Liiketoimintakielto

text: Suomessa määrätty liiketoimintakielto on voimassa vain Suomessa. Suomessa määrätty liiketoimintakielto ei koske muita EU-maita. Esimerkiksi Suomessa liiketoimintakieltoon määrätty voi perustaa yrityksen Viroon. Kauppalehden vuoden 2014 uutisen mukaan 50 henkilöllä, jolla on yhteys virolaisyritykseen, on Suomessa voimassa oleva liiketoimintakielto. 1.1.2007 lukien Suomessa liiketoimintakieltoon määrätty ei saa ulkomaille perustettua yhteisöä välikätenä käyttäen tai tällaisen yhteisön toimintaa tosiasiallisesti johtaen harjoittaa liiketoimintaa Suomessa.


title: Kyösti Kylälä

text: Kyösti Kylälä (vuoteen 1906 Gustaf Georg Adrian Byström, 16. elokuuta 1868 Salmi – 15. elokuuta 1936 Viipuri) oli suomalainen veturinkuljettaja ja itseoppinut keksijä. Hänet tunnetaan vuonna 1919 patentoimastaan "Kylälä spreader" -suuttimesta, jota ranskalainen insinööri André Chapelon käytti myöhemmin hyväkseen 1920-luvulla kehittämässään Kylchap-tekniikassa. Se puolestaan mahdollisti muun muassa Mallard-nimisen veturin vuonna 1938 tekemän höyryveturien nopeusennätyksen.


title: Kyösti Kylälä

text: Viipurin läänin Salmen pitäjässä syntynyt Kylälä kävi Joensuun lyseota, jonka jälkeen hän kouluttautui veturinlämmittäjäksi. Vuonna 1911 Kylälä teki opintomatkan Keski-Eurooppaan ja ryhtyi Suomeen palattuaan tekemään erilaisia kokeita höyrykoneilla. Vuonna 1922 hän erosi Valtion rautateiden palveluksesta ja matkusti ulkomaille soveltamaan keksimäänsä patenttia muun muassa Englannin, Ranskan ja Espanjan rautateille. 1930-luvun alussa Kylälä palasi kotimaahan ja toimi kuolemaansa asti sementtivalimon johtajana Viipurissa.


title: Kyösti Kylälä

text: Kyösti Kylälä oli myös yksi Suomen veturimiesten järjestötoiminnan alullepanijoista. Vuonna 1898 hän oli mukana perustamassa Suomen kuljettaja- ja lämmittäjäyhdistystä, joka nykyään tunnetaan Veturimiesten liittona.


title: Muhammed Zafrulla Khan

text: Muhammed Zafrulla Khan 6. helmikuuta 1893 – 1. syyskuuta 1985) oli yksi Pakistanin valtion perustajiin (ns. "Founding Fathers") kuulunut diplomaatti, lakimies, poliitikko ja islamin tuntija. Hän oli Pakistanin ensimmäinen ulkoministeri ja toimi puheenjohtajana YK:n yleiskokouksessa ja Haagin kansainvälisessä tuomioistuimessa.


title: Muhammed Zafrulla Khan

text: Zafrulla opiskeli lakia Intiassa ja Lontoossa. Ennen Pakistanin itsenäistymistä hän työskenteli erilaisissa oikeudellisissa ja hallinnollisissa tehtävissä ja valittiin Intian islamilaisen liiton ("All-India Muslim League") johtoon 1931. Vuonna 1939 hän johti Intian valtuuskuntaa Kansainliitossa ja 1941–1947 toimi tuomarina Intian liittovaltion tuomioistuimessa. Vuonna 1947 Zafrullasta tuli itsenäisen Pakistanin ensimmäinen ulkoministeri vuoteen 1954 saakka, jolloin hän siirtyi Kansainvälisen tuomioistuimen jäseneksi Haagiin vuoteen 1961 asti. Vuosina 1962–1963 Zafrulla johti puhetta YK:n 17. yleiskokouksessa. Jo ulkoministerintoimensa ohessa hän oli johtanut Pakistanin valtuuskuntaa YK:ssa, ja palasi tehtävään vuosiksi 1961–1964. Sen jälkeen hän palasi Haagiin 1964 ja toimi kansainvälisen tuomioistuimen presidenttinä 1970–1973.


title: Vladislav Kamenev

text: Vladislav Dmitrjevitš Kamenev (; s. 12. elokuuta 1996 Orsk, Venäjä) on venäläinen jääkiekkoilija, joka pelaa NHL-joukkue Colorado Avalanchen organisaatiossa. Hän pelaa lähinnä AHL-joukkue San Antonio Rampagessa. Kamenev on pelipaikaltaan keskushyökkääjä, mutta hän osaa pelata myös laidassa. Kamenevin vahvuuksiin kuuluu koko, fyysinen peli, kiekonsuojaaminen, kaksinkamppailut, pelisilmä, kädet ja laukaus. Hänen heikkouksiinsa kuuluu ajoittainen hermokontrollin pettäminen, joka näkyy turhina jäähyinä.


title: Vladislav Kamenev

text: Kamenev on Južnyi Ural Orskin kasvatti. Hän pelasi kauden 2012–2013 MHL-joukkue Stalnyje Lisy Magnitogorskissa, jonka jälkeen Metallurg Magnitogorsk varasi Kamenevin koko KHL:n varaustilaisuuden kolmantena pelaajana vuonna . Hän pelasi kaudella 2013–2014 sekä MHL:ää Stalnyje Lisy Magnitogorskissa, Venäjän toiseksi korkeimmalla sarjatasolla VHL:ää kasvattajaseurassaan Južnyi Ural Orskissa että KHL:ää Metallurg Magnitogorskissa. Kamenev teki KHL:ssä 16 runkosarjaottelussa yhden syöttöpisteen.


title: Vladislav Kamenev

text: Nashville Predators varasi Kamenevin toisella kierroksella 42. pelaajana . Samana kesänä myös QMJHL-joukkue Québec Remparts varasi hänet koko toisena pelaajana edellään vain Pavel Zacha. Kamenev kuitenkin jatkoi kaudella 2014–2015 uraansa Metallurg Magnitogorskin KHL-joukkueessa. Hänet valittiin liigan syyskuun 2014 kuukauden tulokaspelaajaksi.


title: Vladislav Kamenev

text: Heinäkuussa 2015 Kamenev teki kolmivuotisen tulokassopimuksen Nashville Predatorsin kanssa. Hän aloitti kauden 2015–2016 AHL-joukkue Milwaukee Admiralsin vahvuudessa.


title: Vladislav Kamenev

text: Kamenev pelasi alle 20-vuotiaiden MM-kilpailuissa vuosina 2015 ja 2016, joista molemmat turnaukset päättyivät hopeaan. Kamenev toimi jälkimmäisessä turnauksessa Venäjän kapteenina ja oli joukkueen paras maalintekijä viidellä osumallaan. Puolivälieräottelussa Tanskaa vastaan hän toimi Venäjän ratkaisijana tehtyä sekä ottelun 3–3-tasoitusmaalin ajassa 59.16 että 4–3-voittomaalin jatkoerässä ajassa 65.00. Finaaliottelussa Suomea vastaan Kamenev hankki itselleen 10+20-minuutin rangaistuksen ajassa 57.51 kiukuteltuaan ensin tuomareille Suomen 2–3-johtomaalin jälkeen ja tämän jälkeen hän huitoi mailansa poikki kaukalon laitaan ja sitten huitoi katkenneella mailanpätkällään jäähyaitiossa ollutta toimitsijaa käteen. Toimitsija sai käteensä vertavuotaneen haavan ja Kamenev pahoitteli tapausta myöhemmin venäläismedialle. Hän voitti lopulta turnauksen jäähypörssin 32 minuutillaan. Kamenev voitti hopeaa ja hänet valittiin Venäjän top-3-pelaajaksi.


title: Vladislav Kamenev

text: Kamenev pelasi myös alle 18-vuotiaiden MM-kilpailuissa vuonna 2014, jolloin hän toimi Venäjän kapteenina ja jakoi joukkueen sisäisen pistepörssin voiton Kirill Pilipenkon ja Jevgeni Svetšnikovin kanssa tehoilla 2+5=7. Kamenev pelasi myös Ivan Hlinkan muistoturnauksessa vuonna 2013, samana vuonna World U-17 Hockey Challengessa ja World Junior A Challengessa, joista kaksi jälkimmäisenä mainittua turnausta päättyi hopeaan.


title: Vladislav Kamenev

text: Venäjän A-maajoukkueessa Kamenev on pelannut kolme ottelua. Hän teki A-maajoukkuedebyyttinsä vain 18-vuotiaana Karjala-turnauksen avausottelussa 6. marraskuuta 2014 Helsingissä Ruotsia vastaan.


title: Siikaniemi (Viipuri)

text: Siikaniemi oli yksi Viipurin vanhoista suomalaisista kaupunginosista. Se sijaitsi Linnasaaren kaakkoisosassa kaupungin vanhan keskustan länsipuolella. Siikaniemi käsitti Pyhän Annan kruunun linnoituksen ympäristöineen sekä Linnasaaresta kaakkoon työntyvän kapean Tervaniemen.


title: Siikaniemi (Viipuri)

text: Viipurin asutus levisi Siikaniemen alueelle jo 1500-luvun puolivälin jälkeen ja noin 1570 erotettiin Viipurin maa- ja kaupunkiseurakunnasta omaksi seurakunnakseen Viipurin linnan ja Siikaniemen seurakunta. Oman kirkkoherran se sai vuonna 1581. Siikaniemessa oli ilmeisesti kirkko jo varhaisessa vaiheessa, mutta sellaisen se sai viimeistään vuonna 1664. Samalla vuosisadalla Siikaniemen alueelle laadittiin myös ensimmäinen asemakaava.


title: Siikaniemi (Viipuri)

text: Pietari Suuri joukkoineen nousi maihin Tervaniemessä Suureen Pohjan sotaan kuuluneen Viipurin piirityksen yhteydessä vuonna 1710. Piiritys oli Siikaniemen kannalta tuhoisa, sillä suurin osa sen rakennuskannasta tuhoutui. Samalla paloi myös Siikaniemen kirkko ja seurakunta lopetti toimintansa. Kaupungin siirryttyä Venäjän keisarikunnan haltuun, alettiin Siikaniemeen 1730-luvulla rakentamaan Pyhän Annan kruununa tunnettua linnoitusta, joka oli suunnattu lännestä tulevaa uhkaa vastaan. Tervaniemi ja valtaosa Siikaniemestä muuttui sotilasalueeksi, joka rakennettiin täyteen erilaisia linnoitteita, ruutikellareita ja kasarmirakennuksia. Linnasaaren läpi meni Viipurista Turkuun johtanut Suuri rantatie, jonka kulku Siikaniemessä järjestettiin Pyhän Annan kruunun porttien kautta aina 1860-luvulle asti. Siikaniemen pohjoisimman osan kautta linjattu Pietarin rata valmistui 1870. Vuonna 1912 aloittiin Viipurissa raitiovaunuliikenne, sen yksi linja kiersi myös Siikanimen kautta viereiseen Neitsytniemen kaupunginosaan.


title: Siikaniemi (Viipuri)

text: Suomen itsenäistyttyä Siikaniemi jäi edelleen suurimmalta osaltaan sotilasalueeksi, jossa toimivat muun muassa Asevarikko 2, Huoltorykmentin esikunta sekä Viipurin Komendanttivirasto. Vuonna 1921 Tervaniemeen perustettiin tukikohta Ilmavoimien vesilentokoneille. Toinen vastaava aloitti toimintansa noin 10 kilometriä Viipurin lounaispuolella sijaitsevassa Turkinsaaressa. Siikaniemeen sijoitettu Lento-osasto IV oli nykyisen Lapin Lennoston edeltäjä ja se toimi Tervaniemessä vuoteen 1936 saakka.


title: Siikaniemi (Viipuri)

text: Vuoden 1930 väestönlaskennassa Siikaniemessä oli 315 asukasta, joista 281 oli suomenkielisiä, 31 ruotsinkielisiä ja 3 muunkielisiä.


title: Siikaniemi (Viipuri)

text: Venäjän vallan ajan Siikaniemi oli lähinnä sotilasaluetta ja sen rakennuskanta koostui suurimmaksi osaksi erilaisista armeijan rakennuksista. Keskustaan johtavan Linnansillan kupeessa on Pietarin aukio (ent. Pyhän Annan tori ja Siikaniemen tori), jonka ympäristössä sijaitsevat Siikaniemen merkittävimmät rakennukset. Torin länsilaidalla on niin sanottu Mendtin talo, joka valmistui sotilastaloksi vuonna 1847 arkkitehti Ernst Lohrmannin suunnittelemana. Myöhemmin sen tiloissa toimi Viipurin Komendanttivirasto. Muita entisen Siikaniemen torin läheisyydessä sijaitsevia rakennuksia ovat muun muassa 1840-luvulla valmistunut kauppias C. G. Cloubergin talo Haminanportinkadun varrella, kivinen esikuntarakennus vuodelta 1873 sekä 1776 valmistunut päävartio, jonka suunnitteli arkkitehti Karl Johann Spekle. Hänen käsialaansa on myös samana vuonna rakennettu Viipurin päävartio, joka sijaitsee keskustassa Torkkeli Knuutinpojan torin laidalla.